5 Sejarah Raja yang Ada Masalah Mental

Anda mungkin pernah terdengar atau terbaca kisah mengenai raja yang melakukan perkara ekstrem atau kerja gila ketika berkuasa. Malah, ramai sebenarnya raja atau pemerintah seperti ini dalam sejarah.

Antara perkara ekstrem yang biasa dilakukan oleh seorang raja adalah seperti kekejaman terhadap rakyat atau musuh, memperkenalkan undang-undang tidak masuk akal atau terlalu mempercayai perkara tahyul. Bahkan, ada sebahagian daripada mereka digelar sebagai "Raja gila".

Namun, tahukah anda sebenarnya ada raja yang benar-benar gila dalam sejarah? Apa yang dimaksudkan adalah mereka tidak waras atau mempunyai masalah mental ketika berkuasa. Berikut adalah beberapa raja yang mengalami masalah atau sakit mental ketika berkuasa.

Raja George III mungkin paling diingati sebagai raja yang kalah kepada Amerika dalam Perang Kemerdekaan mereka. Walau bagaimanapun, banyak lagi kisah mengenai raja ini terutamanya mengenai kesihatan mentalnya.

Masalah mental Raja George III menjadi semakin teruk sehingga diisytiharkan tidak layak untuk memerintah. Anaknya, Raja George IV dinaikkan menjadi Pemangku Raja (pengganti sementara jika raja belum dewasa, tiada di dalam negeri atau tiada upaya) menggantikan bapanya.

Sejarawan berpendapat Raja George III mungkin mengalami bipolar. Dia ada kalanya menggigil dan bercakap terlalu laju serta berbuih di mulut. Ketika mengalami kemurungan, Raja George III akan menangis atau meratap selama berjam-jam atau berhari-hari lamanya.

Selain itu, dia juga dipercayai menderita paranoia dan halusinasi. Air kencingnya yang kadang kala berwarna biru, merah atau ungu menyebabkan pakar pada hari ini menganggapnya menderita acute porphyria (gangguan disebabkan kecacatan enzimatik)

Raja Charles VI mempunyai banyak persamaan dengan Raja George III. Di bawah pimpinannya, Perancis kalah dalam Peperangan Seratus Tahun menentang England.

Ketika mula memerintah, dia dikenali sebagai Charles yang Disayangi oleh rakyatnya. Tidak lama kemudian, kesihatan mentalnya mulai merosot sehingga sanggup membunuh pengawal peribadi dan tetamu dirajanya.

Satu lagi masalah mental Raja Charles VI paling popular adalah Delusi Kaca. Dia yakin bahawa tubuhnya diperbuat daripada kaca. Dia enggan membenarkan sesiapa menyentuhnya, bahkan duduk diam selama berjam-jam bagi mengelak dirinya daripada pecah berkecai.

Sejarawan dan doktor moden berpendapat bahawa psikosis (gangguan mental yang teruk) Raja Charles VI itu sebagai skizofrenia. Penyakit mental itu dipercayai diwarisinya daripada keluarga ibunya, Joan of Bourbon. (sumber)

Raja Nebuchadnezzar II dianggap sebagai raja terhebat dalam sejarah Empayar Neo-Babylon (Babylon baru). Dia memerintah setelah bapanya, Nabopolassar, meninggal dunia pada 605 SM.

Selain hebat dalam pembinaan, Nebuchadnezzar II juga dianggap sebagai penjahat dalam Old Testiment kerana menyerang dan mengusir orang Yahudi keluar dari Jerusalem serta dijadikan tawanan di Babylon.

Suatu hari, raja itu mendapat mimpi pelik tetapi tiada seorang ahli nujum berjaya mentafsirkannya. Dia kemudian bertanya kepada tawanan Yahudi bernama Daniel (dipercayai oleh Yahudi dan Syiah sebagai Nabi Daniel) tentang mimpinya.

Menurut Daniel, jika raja itu tidak bertaubat maka dia akan menjadi gila dan berkeliaran seperti binatang buas. 12 bulan kemudian, Raja Nebuchadnezzer II benar-benar menjadi gila dan tinggal di hutan dan memakan rumput seperti seekor lembu selama tujuh tahun.

Istilah psikologi untuk penyakit ini adalah boanthropy di mana pesakit percaya bahawa dirinya adalah seekor lembu. Namun, sebahagian sejarawan berpendapat ia adalah kisah Raja Nabonidus, raja Babylon yang memerintah dua dekad selepas kematian Nebuchadnezzar II. (sumber)

Vlad the Impaler atau nama sebenarnya Vlad Dracula adalah salah seorang tokoh yang terkenal dalam sejarah. Walaupun sebahagian menganggapnya sebagai wira Romania, kekejaman yang dilakukannya tidak berperikemanusiaan.

Dia terkenal sepanjang pemerintahannya kerana gemar kepada penyiksaan dan pembunuhan beramai-ramai. Dia sanggup melakukan apa sahaja agar musuh gerun terhadapnya.

Gelaran Vlad the Impaler diberikan kepadanya kerana dia sering menyula musuh di luar kubu bagi menakutkan pihak lawan. Malah, dia juga sering dikaitkan dengan mitos vampire (puntianak).

Sejarawan berpendapat bahawa Vlad mengalami porphyria, sejenis penyakit keturunan yang menyebabkan metabolisme tidak normal dalam pigmen darah. Gejala bagi penyakit ini termasuklah gangguan mental dan keadaan kulit sensitif terhadap cahaya.

Caligula atau nama sebenarnya Gaius Julius Caesar Augustus Germanicus merupakan maharaja Rom dari tahun 37M hingga 41M. Caligula adalah seorang raja yang kejam, sadis dan gila.

Apabila maharaja Tiberius yang dibenci meninggal dunia, penduduk Rom meraikan Caligula dengan mengorbankan kira-kira 160,000 haiwan dalam tempoh tiga bulan. Mereka berharap maharaja baru itu akan membawa perubahan. Namun, mereka silap.

Caligula tidak teragak-agak untuk membunuh atau mengarahkan hukuman mati sebagai hiburan. Dia juga amat boros membelanjakan wang kerajaan. Selain itu, dia juga menganggap dirinya sebagai tuhan yang harus disembah.

Selain sering mengadakan pesta seks, dia malah menukar istananya menjadi rumah pelacuran. Dia juga dikatakan mengadakan hubungan intim dengan saudara perempuannya sendiri.

Pada usia 28 tahun, Caligula akhirnya mati dibunuh. Sejarawan percaya bahawa Caligula menghidapi epilepsi, hipertiroidisme atau penyakit Wilson, gangguan yang boleh menyebabkan ketidakstabilan mental. (sumber)


8 Spesis Rubah Pelik Dan Menarik Yang Ramai Tak Tahu

Rubah adalah haiwan dari keluarga anjing yang mana boleh ditemui di semua benua kecuali Antartika.

Terdapat 12 spesies dan 47 subspesies, dan yang paling dikenali sudah tentunya musang merah.

Walau bagaimanapun, bukan semua musang berwarna merah di mana haiwan ini mempunyai pelbagai warna seperti perak, putih, hitam dan juga coklat.

Sebahagian daripada haiwan ini hidup di padang pasir sementara yang lain lebih suka tinggal di

mereka juga boleh berwarna perak, putih, hitam, atau coklat. Sebahagiannya berkembang maju di padang pasir sementara yang lain lebih sukakan kawasan pergunungan.

Rubah cape atau Vulpes chama boleh ditemui di kawasan Afrika selatan termasuk Afrika Selatan, Zimbabwe dan Bostwana.

Ia lebih germakan habitat seperti tanah dataran padang rumput terbuka dan ke semak separa gurun.

Spesis ini aktif pada waktu malam yang dingin dan berehat di dalam lubang tanah pada waktu siang.

Seperti haiwan dalam keluarga anjing yang lain, rubah ini mengawan sepanjang tahun yang mana membolehkan spesis ini melahirkan anak tanpa mengikut musim.

Walau bagaimanapun, rubah dewasa cenderung untuk mencari makan bersendirian, yang bermaksud ia jarang dilihat bersama pasangan.

Rubah pasir Tibet atau Vulpes ferrilata mungkin mempunyai saiz telinga normal, tetapi kelebaran kepala haiwan ini membuatkannya kelihatan agak pelik dan unik.

Ini kerana ia mempunyai muncung yang kecil dan buluh yang tersangat tebal di bahagian muka.

Tubuhnya agak padat dan memiliki kaki pendek, membuatkan rubah ini kelihatan seperti kartun.

Musang pasir ini boleh ditemui di tanah tinggi di Dataran Tinggi Tibet, kadang-kala di atas 17,000 kaki dan menjadikan arnab serta cicak sebagai makanan.

Rubah pemakan ketam atau Cerdocyon thous, juga dikenali sebagai musang hutan, berasal dari Amerika Selatan dan hidup di kawasan dataran rumput, hutan, subtropika, atau hutan pesisir.

Spesies ini mendapat namanya dari pilihan makanan yang unik, di mana ia memakan ketam yang ditemui di dataran banjir berlumpur semasa musim hujan, krustasea, serangga, tikus, dan burung.

Rubah telinga kelawar atau Otocyon megalotis mendapat namanya daripada saiz telinganya yang sangat besar.

Telinga besar ini mempunyai fungsi menarik iaitu digunakan untuk mengesan serangga dan pemangsa lain.

Pemakanan spesis ini terdiri dari anai-anai penuai (dan anai-anai lain), semut, kumbang, belalang, labah-labah, dan invertebrata lain.

Serangga-serangga ini bukan sahaja berfungsi sebagai makanan tetapi juga menjadi sumber air kepada musang ini. Ini kerana rubah ini tinggal di kawasan padang rumput kering dan kekurangan air di Afrika.

Selain mempunyai telinga yang besar, spesis ini juga mempunyai jumlah gigi yang lebih daripada rubah lain.

Rubah fennec atau Vulpes zerda adalah penghuni padang pasir yang dapat bertahan hidup dengan jumlah air yang sangat sedikit.

Ia adalah haiwan nocturnal iaitu aktif pada waktu malam di mana rubah ini biasanya memburu dan berehat pada waktu siang yang panas.

Telinganya yang sangat besar membantunya mengesan mangsa dan juga menghilangkan rasa panas.

Dari segi saiz, rubah fennec adalah spesies anjing terkecil di dunia, biasanya mempunyai berat sekitar 1.6 kilogram dan membesar sehingga 30.5 sentimeter.

Apa yang membuatkan rubah ini sangat unik adalah telinganya yang sangat panjang jika dibandingkan dengan saiz badannya, yang boleh mencecah 15.2 sentimeter iaitu separuh panjang badannya.

Rubah corsac atau Vulpes corsac mempunyai bulu yang tersangat tebal dan gebu pada musim sejuk, yang mana membuatkan populasi spesis ini selalu diancam oleh pemburu haram.

Ia tinggal di padang rumput dan separa-padang pasir di Asia Tengah dan timur laut.

Populasi haiwan ini boleh merudum sebanyak 90% akibat bencana alam, cuaca buruk dan perburuan.

Akan tetapi, spesis ini cenderung untuk pulih dengan cepat yang membuatkan musang corsax masih dianggap sebagai spesis yang tidak diperhatikan oleh Kesatuan Antarabangsa untuk Pemuliharaan Alam Sekitar.

Rubah ini lahir dengan melanin berlebihan yang menjadikan warna bulunya lebih gelap.

Warnanya boleh berbeza-beza berkisar dari hitam gelap dengan hujung ekor berwarna putih, kepada biru dan kelabu.

Apa sahaja warna bulu rubah ini, ia menjadi kegilaan ramai dalam industri perdagangan bulu.

Disebabkan ini, rubah perak dibiakkan sehingga ke tahap ia menjadi haiwan peliharaan.

Hari ini, musang ini dengan varian warna perak semula jadi sangat jarang ditemui.

Juga dikenali sebagai rubah kutub, rubah putih dan rubah salji, rubah Artik biasanya ditemui di kawasan tundra Artik seperti wilayah utara Kanada, Rusia, Eropah, Greenland, dan Iceland.

Tidak seperti spesis rubah yang tinggal di padang pasir yang biasa dengan kepanasan melampau, rubah ini mempunyai kelebihan bertahan dalam cuaca sejuk yang ekstrem.

Ia mempunyai bulu yang mampu menahan sejuk paling hebat di antara haiwan lain di Artik, membuatkan rubah kutub ini mampu bertahan suhu -60 darjah Celcius.

Bulunya yang berwarna putih juga membantu haiwan ini bersembunyi di sebalik salji tebal.


7 Istana Tertua Dunia Yang Masih Kukuh Berdiri

Sejak dahulu lagi, istana bukan sahaja menjadi tempat tinggal pemerintah sesuatu kerajaan, tetapi juga pusat pentadbiran. Disebabkan itulah istana merupakan kesan tinggalan sejarah yang mesti dipelihara. Maka, tidak hairanlah sesetengah penjajajah bertindak memusnahkan istana kerajaan yang ditawan bagi memusnahkan terus kesan sejarah musuh mereka.

Pada zaman dahulu juga, istana juga dibina dengan tembok-tembok besar kerana fungsinya juga sebagai kubu untuk melindungi penduduk kawasan itu daripada seranngan tentera pihak musuh. Dalam kebanyakan kes, struktur batu besar yang ada sekarang dibina setelah kubu awal atau istana yang lebih kecil dibina.

Bagi istana yang terselamat dan masih wujud pula, kerajaan biasanya akan membelanjakan sejumlah wang bagi memastikan kerja-kerja pembaikan dapat dilakukan, seterusnya membolehkan istana tersebut dibuka untuk orang ramai pada hari ini sebagai tarikan pelancong.

Untuk artikel kali ini, pihak Iluminasi ingin berkongsi pula 7 istana tertua dunia yang masih wujud dan kekal utuh sehingga ke hari ini. Diharapkan istana-istana ini dapat dikekalkan untuk tatapan generasi yang akan datang.

Alcázar pada asalnya adalah kubu Arab yang dibina di atas tinggalan kubu Rom. Catatan tertulis terawal yang menyebutkan istana  ni wujud sekitar tahun 1120 setelah kota ini ditakluki oleh Raja Alfonso VI.

Di bawah pemerintahan Raja Alfonso VIII dan isterinya Eleanor dari England, istana ini menjadi kediaman utama mereka dan mereka memulakan pembinaan istana seperti yang ada sekarang. Pada tahun 1882, istana ini perlahan-lahan dikembalikan ke keadaan asalnya dan pada tahun 1896, Raja Alfonso XIII memberikan istana ini kepada Kementerian Perang untuk digunakan sebagai kolej tentera.

Istana Rochester dibangunkan pada sekitar tahun 1080-an setelah William II meminta Gundulf, paderi Rochester untuk membina sebuah istana batu di Rochester agar beliau dapat mengambil alih kuasa sebuah lintasan sungai yang penting. Istana batu ini adalah yang paling awal seumpamanya di England kerana banyak istana awal negara ini pada mulanya dibina dari kayu.

Pada tahun 1127, paderi besar Cantebury mula membina kediaman istana besar yang merupakan salah satu bangunan terpelihara yang terbaik di England atau Perancis dan juga bangunan tertinggi yang dapat bertahan di Eropah. Istana ini telah diperbaiki pada abad ke-19 dan ke-20 dan hari ini dibuka untuk orang ramai di bawah jagaan Warisan Inggeris.

Kubu awal Istana Hohensalzburg dibina pada tahun 1077 oleh Gebhard I dari Helffenstein, yang merupakan paderi besar pada masa itu. Walaupun Paderi Gebhard terpaksa diusir dan disingkirkan, penggantinya telah menyelesaikan pembinaan istana ini.

Semasa pemerintahan Empayar Rom, para paderi besar Salzburg terus memperluas istana untuk melindungi kekuasaan dan kepentingan mereka. Sekitar tahun 1500, paderi besar Leonard von Keutschach menyelesaikan pembinaan kubu seperti yang kelihatan sekarang.

Walaupun terdapat kediaman kerabat Raja di Windsor pada zaman Saxon, sekitar abad ke-9, pembinaan bangunan pertama istana ini bermula sekitar tahun 1070 setelah Penjajahan Norman ke England oleh William the Conqueror. Sejak pemerintahan Raja Henry I, istana Windsor telah digunakan oleh raja Inggeris yang memerintah, yang menjadikannya istana paling lama didiami di Eropah.

Istana asalnya dibina daripada kayu, tetapi secara beransur-ansur diganti dengan kubu batu. Ketika Henry III berkuasa, beliau membina istana kerajaan yang mewah dan Edward III membina semula istana untuk menjadikannya lebih megah. Windsor Castle masih dimiliki oleh keluarga diraja Inggeris dan merupakan tarikan pelancongan yang popular.

Bangunan pertama yang dibina di tapak Istana Warwick dibina pada tahun 1068 oleh William the Conquerer. Bermula sekitar tahun 1260, istana ini secara beransur-ansur dibina semula daripada batu oleh setiap Earl of Warwick yang berikutnya.

Selama abad berikutnya, pelbagai generasi Earls of Warwick berikutnya menambah struktur asal dan pada tahun 1350, Caesar’s Tower dibina diikuti oleh Guy’s Tower pada tahun 1395. Pada tahun 1978, keluarga Greville yang memiliki istana ini selama lebih dari 374 tahun menjualnya kepada Tussauds Group (sebuah syarikat media dan hiburan) dengan harga $ 1.7 juta.

Reichsburg Cochem atau Istana Cochem adalah salah satu istana tertua di dunia. Dipercayai bahawa istana ini pertama kali dibangunkan sekitar tahun 1000. Dokumentasi awal istana bermula pada tahun 1051 ketika Richeza, anak perempuan tertua Ezzo dan bekas Ratu Poland, memberikan istana itu kepada anak saudaranya Palatine.

Pada tahun 1151, istana ini secara rasmi menjadi istana kerajaan setelah Raja Konrad III menduduki istana ini secara paksa. Sebahagian strukturnya hancur pada tahun 1688 akibat serangan oleh tentera Raja Perancis Louis XIV, tetapi dipulihkan oleh seorang ahli perniagaan Louis Fréderic Jacques Ravené pada tahun 1868.

Citadel Aleppo adalah salah satu istana tertua dan terbesar di dunia. Istana ini terletak di atas bukit di Kota Purba Aleppo dan diisytiharkan sebagai Tapak Warisan Dunia UNESCO pada tahun 1986.

Penggunaan bukit Citadel bermula sekurang-kurangnya pada tahun 3000 SM, tetapi sebahagian besar struktur semasa mungkin dibina semasa dinasti Ayuubid pada abad ke-12. Malangnya dalam beberapa tahun kebelakangan ini, benteng tersebut telah rosak teruk dalam Perang Saudara Syria yang sedang berlangsung.


10 Perkataan Bahasa Melayu Yang Berbeza Ejaan dan Sebutan

Banyak pendapat tidak rasmi mengatakan bahasa Melayu mudah dikuasai disebabkan oleh pembentukan struktur istilahnya yang ringkas dan mudah, bukan saja dari segi ejaan bahkan juga dalam sebutan.

Berbeza dengan bahasa Inggeris yang mempunyai sistem agak caca merba di mana huruf konsonan dan vokal boleh membawa bunyi yang berbeza, bahasa Melayu agak lurus kaedah sebutan dan tulisannya. Banyak perkataan dalam bahasa Melayu disebut samalah seperti bagaimana kita mengejanya.

Namun dalam beberapa situasi khasnya akibat perubahan sistem kita kepada sistem ejaan dan sebutan rumi baru, masih tertinggal beberapa ketidak selarian yang wujud - menyebabkan kita akan dipandang aneh sekiranya kita menyebut perkataan itu sama seperti ejaannya.

Perkataan ini asalnya merupakan istilah bahasa Latin 'versatilis' yang membawa makna sesuatu yang tidak konstan dan sering bergerak atau berubah-ubah.

Bagaimanapun, selepas istilah ini dipinjam ke dalam bahasa Inggeris menjadi 'versatile', barulah maknanya sedikit ditukarkan merujuk kepada satu sifat kemampuan untuk melakukan pelbagai perkara dan fungsi dengan baik dalam satu masa.

Istilah 'versatil' yang kita guna merupakan pinjaman istilah bahasa Inggeris yang sebenarnya perlu disebut ver-sa-til namun ramai dah terbiasa menggunakannya mengikut sebutan Inggeris/Latinnya.

Istilah sebenar 'zebra' sebenarnya merujuk kepada sejenis kuda liar yang sudah pupus, dipercayai wujud di kalangan masyarakat Congo. Walaupun begitu, asal istilah 'zebra' pula datang dari orang Portugis semasa mereka menjajah Congo.

Penjajah Portugis menamakan sejenis kuda liar di Congo sebagai 'enzebro' sempena istilah lama Portugis. Masyarakat Itali memendekkan istilah itu kepada 'zebra' sebelum dipinjamkan ke bahasa Inggeris.

Kita pula mengekalkan sebutan dan tulisan 'zebra' mengikut cara sebutan asalnya, di mana huruf vokal 'E' dibunyikan dengan bunyi 'EE'.

Dipercayai merupakan salah satu perkataan Melayu lama, pada zaman awal penggunaan tulisan rumi di Tanah Melayu perkataan ini ditulis menggunakan ejaan 'Inche' atau 'Incik.'

Selepas perubahan pada ejaannya diselaraskan, kita mula mengeja perkataan ini sebagai 'encik' tetapi mengekalkan kaedah sebutan lamanya. Jika anda menyebut perkataan ini sama seperti ejaannya dalam ucapan, pasti ramai yang akan memandang ganjil anda.

Sengaja kami sekalikan ketiga-tiga perkataan ini kerana kesemuanya mempunyai cara sebutan dan ejaan yang menggunakan huruf vokal U namun disebut mengikut bunyi vokal O.

Jarang sekali kita sebutkan 'campur' sebagai 'campoor' bukan? Ada banyak lagi istilah lain yang mempunyai isu sama di mana huruf U digunakan sebagai ejaan tetapi sebutannya disebutkan sebagai O.

Jika 'campur' menukar sebutan vokal U kepada O, 'burung' pula memberikan dua kaedah sebutan vokal U yang berbeza dalam satu perkataan. Banyak perubahan ini berlaku disebabkan oleh perubahan sistem ejaan kita kepada sistem rumi baru yang bermula secara rasmi pada tahun 1972.

Kita sudah biasa menyebut 'burung' sebagai 'burong' atau 'kurung' sebagai 'kurong.' Perkataan 'pengaruh' juga dibacakan sebagai 'pengaroh.' Istilah 'untung' disebut 'untong.'

Namun ada beberapa perkataan seperti contohnya 'obat' dan 'coba' berjaya diubah ejaan dan sebutannya menjadi 'ubat' serta 'cuba', seterusnya menyeragamkan perkataan itu tanpa berlaku kekeliruan.

Sama seperti perubahan ejaan melibatkan vokal U dan O, perubahan ejaan melibatkan vokal E dalam sistem ejaan lama turut mengalami perubahan kepada ejaan namun gagal mengubah kaedah sebutan masyarakat kita.

Kita masih menyebut 'itik' sebagai 'itek', 'tarik' sebagai 'tarek' dan 'rajin' sebagai 'rajen'

'Kabel' merupakan antara istilah yang cukup sukar kita buang kaedah sebutan bahasa Inggerisnya bukan?

Ramai di antara kita dah terbiasa menyebut 'kabel' seperti 'cable' sedangkan jelas dalam bahasa Melayu, kita punya kaedah sebutan betul yang berbeza iaitu 'KAA-BEL'.

Walaupun begitu pada pendapat penulis, penggunaan sebutan sebenar dalam bahasa Melayu tidaklah berbunyi begitu canggung sekiranya digunakan dalam perbualan harian.

Cuba anda ke kedai telefon pintar, minta 'KAA-BEL USB MEE-KRO' satu. Jurujual faham tak apa anda nak?


Mengapa Segelintir Rakyat China Berkahwin Dengan Hantu?

Di wilayah-wilayah luar bandar China seperti Shanxi, Shaanxi dan Henan, terdapat satu tradisi perkahwinan pelik yang semakin mendapat sambutan. Tradisi yang dimaksudkan ialah "Perkahwinan Hantu" di mana manusia hidup berkahwin dengan individu yang telah meninggal dunia.

Mengapa mereka melakukannya? Berikut adalah penerangan mengenai Perkahwinan Hantu ini.

Di China, kepercayaan terhadap kehidupan selepas mati amat kuat. Saudara-mara yang masih hidup perlu membuat pemujaan kepada "hantu" atau roh nenek moyang agar aman di alam seterusnya.

Pemujaan atau sembahan ini biasanya menggunkan kertas yang mewakili wang, rumah atau kereta. Kertas ini kemudian dibakar dan dipercayai dapat digunakan oleh roh di alam lain.

Jika seseorang itu mati tanpa berkahwin, rohnya dikatakan akan kesunyian. Biasanya, ibu bapa si mati akan mengaturkan perkahwinan hantu agar roh anak mereka tidak kesunyian. Mereka juga percaya bahawa roh yang tidak tenang cenderung untuk kembali dan menghantui ahli keluarganya.

Roh yang tidak tenang dikatakan mampu menyebabkan ahli keluarganya jatuh sakit. Jika tiada penawar, maka keluarga si mati akan mencari pasangan untuk dikahwinkan dengan roh anak mereka.

Di sesetengah tempat, seorang lelaki yang belum berkahwin tidak boleh dikebumikan di plot yang sama dengan ahli keluarga kerana memalukan roh nenek moyangnya dengan tidak menyambung keturunan.

Wanita yang belum berkahwin pula mungkin tidak dibenarkan untuk dikuburkan secara rasmi sama sekali. Jadi, perkahwinan hantu antara wanita dan lelaki yang telah meninggal dunia dapat menyelesaikan masalah ini.

Mereka bukan sahaja mendapat pengebumian yang sepatutnya tetapi memberi keselesaan kepada keluarga masing-masing yang percaya bahawa roh mereka tenang dan tidak akan kembali menghantui.

Perkahwinan hantu biasanya berlaku antara dua orang yang telah meninggal dunia. Namun, banyak juga kes di mana orang yang masih hidup berkahwin dengan orang yang telah mati.

Di beberapa tempat di China, wanita yang belum atau lambat berkahwin bukan sahaja dianggap memalukan malah menjadi beban kepada keluarga. Mereka juga berhadapan dengan risiko dipulau masyarakat.

Antara jalan penyelesaiannya adalah melalui perkahwinan hantu. Bukan sahaja wanita itu mendapat tempat di dalam masyarakat, bahkan dalam keluarga mertuanya juga.

Tradisi Cina juga tidak menggalakkan "langkah bendul" di mana adik berkahwin sebelum abang atau kakaknya. Jika abang atau kakak meninggal dunia sebelum berkahwin, perkahwinan hantu membolehkan adik mereka berkahwin tanpa melanggar tradisi atau menyinggung roh si mati.

Sebilangan kes perkahwinan hantu juga dilakukan atas perasaan cinta. Ia biasanya berlaku kepada pasangan bercinta atau bertunang di mana salah seorang daripada mereka meninggal dunia sebelum berkahwin.

Perasaan cinta yang kuat membuatkan pasangan yang masih hidup memilih untuk berkahwin dengan pasangan mereka yang telah meninggal dunia. Pada tahun 2015, tular satu rakaman di mana seorang lelaki mengahwini teman wanitanya yang telah meninggal dunia.

Perkahwinan hantu tidak jauh berbeza dengan perkahwinan biasa. Industri perkahwinan hantu juga berkembang dari masa ke masa dan memilih pasangan boleh menjadi sesuatu yang sulit.

Apabila China memperkenalkan "Polisi satu anak" untuk mengawal populasi, banyak keluarga memilih untuk memiliki anak lelaki berbanding perempuan memandangkan nilai mereka dalam tradisi Cina. Ada yang sanggup menggugurkan janin perempuan dan mencuba semula.

Pada 2018, lelaki dianggarkan 32.6 juta lebih ramai berbanding wanita di China. Keadaan ini sedikit sebanyak menyukarkan untuk mencari calon pengantin wanita sama ada hidup ataupun meninggal dunia.

Menurut seorang jururawat di Shanxi, berita mengenai gadis bujang yang nazak di hospital boleh menyebabkan orang ramai datang untuk "membidanya" bagi dijadikan pengantin. Malah, ada keluarga yang sanggup menyerahkan anak mereka yang nazak kepada pembida tertinggi sebelum gadis itu meninggal dunia.

Disebabkan permintaan yang tinggi, ada yang sanggup melanggar undang-undang seperti menculik, menjarah kubur atau membunuh untuk menjual pengantin perempuan. Menurut Professor Ping Yao, terdapat 12 kes bunuh di China yang dikaitkan dengan perkahwinan hantu.

Walaupun perkahwinan hantu popular di China, ia juga berlaku di negara-negara lain. Perkahwinan seumpama ini dilihat berlaku di Perancis, Sudan dan beberapa negara lain di Asia.

Di Taiwan, ahli keluarga kepada wanita bujang yang meninggal dunia akan meletakkan duit dan helaian rambut si mati dalam sampul berwarna merah. Sampul itu akan diletakkan di tempat awam. Mana-mana lelaki yang mengambil dan membuka sampul harus menjadi pengantin lelaki wanita mati itu.

Jika lelaki itu enggan dia dipercayai akan mengalami nasib buruk. Pengantin lelaki itu juga diizinkan berkahwin dengan wanita lain kemudian, selagi dia terus menganggap pengantin hantunya sebagai isteri utama.


5 Fakta Tentang Bruce Lee Yang Jarang Diceritakan

Menyebut nama Bruce Lee - pasti ramai terus membayangkan kemampuan seorang pelakon aksi kacak yang cukup mahir seni pertahanan diri.

Nama mendiang begitu diingati walau sudah berdekad meninggalkan kita. Apa saja topik atau isu berkait dengan Bruce Lee akan menarik perhatian, dibantu penerbitan filem bercorak biografi atau semi-biografi yang memaparkan kisah hidup beliau.

Ada beberapa perspektif berkenaan mendiang Bruce Lee yang jarang diceritakan orang ramai tidak melibatkan kung-fu cukup menarik untuk kita ketahui. Berikut adalah lima cerita tentang bakat Bruce Lee yang lain daripada yang biasa.

Satu kisah menarik sebelum Bruce Lee menjadi nama besar. adalah bagaimana Bruce Lee dipujuk oleh seorang penulis skrip terkenal di Hollywood bernama Stirling Silliphant untuk mengajarnya kung-fu.

Silliphant semasa bertemu Lee sudah berusia 45 tahun, jadi Silliphant diminta Lee untuk membuktikan kemampuannya terlebih dahulu. Seorang pemain pedang aktif, Silliphant berjaya meyakinkan Lee.

Bruce Lee menerimanya sebagai anak murid dengan bayaran $100 untuk sesi satu jam, menjadi orang kenamaan pertama dilatih secara peribadi. Namun Silliphant yang teruja menceritakan tentang sesi latihannya, mengakibatkan semakin ramai selebriti menampakkan minat untuk cuba dididik Lee.

Dia dengan sengaja menaikkan yuran kepada $250 satu jam. Ini tetap tidak menghalang ramai selebriti terkenal era tersebut di Hollywood seperti pengarah Roman Polanski dan isterinya Sharon Tate serta pelakon terkenal Steve Mcqueen untuk mencuba nasib.

Demi upah, Bruce Lee ke sana ke sini menjalankan latihan yang disifatkan beliautidak mengubah apa-apa; namun dia terpaksa melakukannya kerana memerlukan wang ketika itu.

Seperti ramai kanak-kanak lain, Bruce Lee memulakan hobi membaca dengan menelaah komik berkisarkan wira kung-fu sebelum mula membaca novel bertemakan alam keperwiraan Cina atau wuxia.

Selepas berhijrah ke Amerika Syarikat, bahan bacaan Bruce Lee berkembang menggabungkan karya penulis Cina dengan bahan bacaan barat. Dia gemar membaca karya-karya klasik masyarakat Cina serta buku yang membincangkan berkenaan falsafah, selain buku berkaitan seni pertahanan diri.

Senarai buku yang dimiliki Lee menampakkan keterbukaan beliau untuk meneliti bukan saja seni pertahanan diri Cina bahkan dia juga gemar mengkaji seni dari Jepun seperti judo dan aikido, seni perlawanan pedang barat, yoga dan ilmu mistik.

Dalam perpustakaan kecil milik beliau juga terdapat sebuah buku tentang Islam yang tidak diketahui siapa penulisnya. Sama ada dia membeli buku itu sendiri atau dihadiahkan orang lain tidak diketahui apa kisah di sebaliknya.

Dalam buku tulisan Matthew Polly berkenaan Lee berjudul 'Bruce Lee : A Life' ada dibincangkan berkenaan asal-usul datuk moyang kepada mendiang; lelaki bernama Mozes Hartog Bosman.

Bosman lahir pada tahun 1839 di Amsterdam, Belanda mempunyai sejarah yang menarik - dia datang dari sebuah keluarga Yahudi yang bekerja sebagai pemotong daging sebelum menyertai Syarikat Belanda Timur (VOC) yang membawanya ke Hong Kong.

Berikutan pengaruhnya, Bosman berjaya menjadi orang kenamaan di Hong Kong serta menjalinkan hubungan dengan seorang wanita tempatan bernama Sze Tai, dikurniakan enam cahayamata. Salah seorang anak kepada pasangan itu dinamakan Ho Kom-Tong membesar dalam suasana mewah, mewarisi perangai ayahnya gemar berpelesaran sehingga mempunyai ramai anak luar nikah.

Ibu Bruce Lee, Grace Ho merupakan salah seorang bayi yang lahir hasil kacukan darah Cina melalui Ho Kom-Tong dan ibunya seorang wanita Inggeris.

Grace terkenal di kalangan ahli masyarakat sebagai seorang penggerak teater menjadi seorang wanita berpengaruh dalam masyarakat. Perkahwinannya dengan seorang lelaki bernama Lee Hoi Chuen melahirkan Lee Jun Fon atau 'Bruce Lee Jun Fon.'

Status Bruce Lee sebagai seorang anak kacukan bukan berdarah Cina tulen menjadi penghalang utama untuk beliau diterima ke dalam sekolah kung-fu pada peringkat awal beliau menceburi bidang ini.

Lahir di San Francisco sebelum dibawa pulang ke Hong Kong oleh ayahnya, Bruce Lee memilih untuk kembali ke Amerika Syarikat pada usia 18 tahun selepas kerap berdepan masalah di tanah air sendiri.

Dia ke bandar Seattle bagi menyambung pelajaran selepas menamatkan latihan seni pertahanan diri dengan gurunya Ip Kai-Man atau 'Ip Man', menyambung pengajian sekolah tinggi di Edison Technical School (kini dikenali sebagai Seattle Community College), yang membawanya berkenalan dengan seorang lelaki tempatan pengamal judo handal bernama Jesse Glover pada tahun 1959.

Pengaruh Glover ketika itu seorang pelajar jurusan psikologi kepada Lee sangat besar, bukan saja sebagai rakan tetapi kedua-dua saling bertukar idea dalam hidup.

Glover akhirnya menjadi murid rasmi pertama Lee dalam era awal Lee memulakan sekolah pusat latihannya. Sebelum Glover sendiri akhirnya memulakan sekolah seni pertahanan diri sendiri, meneruskan aliran yang dicipta oleh Bruce.

Lee menyambung pengajian dalam bidang falsafah di University of Washington pada awal dekad 1960-an, mempamerkan pencapaian yang teruk.

Dia hanya mencatat skor GPA 1.84 keseluruhan serta diberikan gred C dalam subjek gimnastik. Namun dalam masa yang sama, dia berusaha memperkembangkan kelas kung-fu beliau serta mula menyertai kelas lakonan drama, bagi memperbaiki kemampuannya.

Selepas lebih 3 tahun dalam universiti, Lee memilih untuk tidak menamatkan pengajian sebaliknya menambah satu lagi pusat latihan ketika itu dikenali sebagai Jun Fan Gung Fu ke beberapa negeri lain di Amerika Syarikat.

Walaupun terkenal sebagai seorang ahli seni pertahanan diri, latar belakang keluarga Bruce Lee yang rapat dengan pergerakan teater di Hong Kong banyak membentuk bakatnya.

Dalam masa latihannya bersama Ip Man berlangsung, Bruce turut mencari jalan lain bagi melatih kemahiran pergerakan kaki serta keseimbangan badan.

Jadi Lee menyertai kelas latihan tarian cha-cha! Dia mengambil latihan tarian ini dengan serius, sehingga berani mendaftarkan dirinya dalam pertandingan tarian Cha-Cha terbuka Hong Kong pada tahun 1958.

Oleh kerana tidak mahu mengecewakan beberapa orang teman wanitanya (yang ada) sekiranya hanya seorang terpilih menjadi teman tarian, Bruce Lee mengajak adik lelakinya Robert Lee menjadi 'pasangannya' dalam pertandingan itu.

Mereka berdua berlatih selama 3 bulan setiap hari bagi memastikan tahap persediaan mereka benar-benar mantap. Persembahan mereka berjaya memukau juri yang menamakan remaja berusia 18 dan 15 tahun itu sebagai johan pertandingan tarian cha-cha.


Kisah Perancis Memperkenalkan Sistem 10 Jam Sehari

Sejak sekian lamanya, kita sudah menggunakan sistem seksagesimal yang bermaksud sehari telah dibahagi  kepada 24 jam, setiap jam dibahagi kepada 60 minit dan setiap minit dibahagi kepada 60 saat. Mengapakah kita menggunakan sistem ini?

Perkara ini pernah kami tulis panjang lebar satu ketika dahulu dalam artikel Ini Sebabnya Kenapa Sehari Ada 24 Jam dan Sejam ada 60 Minit.

Orang Yunani kuno adalah yang pertama memperkenalkan konsep sejam selepas Horae, dewi musim dan pembahagian masa yang semula jadi. Bilangan Horae berlainan (mengikut sumber yang berbeza) dan yang paling umum adalah tiga, namun jumlah mereka meningkat menjadi dua belas yang menjadi idea untuk membahagikan siang dan malam menjadi 12 jam setiap satunya.

Pembahagian jam menjadi 60 minit dan 1 minit ke 60 saat datang dari orang pula datang daripada Babylon yang menggunakan sistem sexagesimal untuk matematik dan astronomi. Orang Babylon membahagikan hari menjadi 360 bahagian kerana itulah perkiraan mereka untuk jumlah hari dalam setahun.

Orang Mesir juga menggunakan sistem 12 jam sehari pada waktu siang, mungkin kerana terdapat dua belas kitaran lunar dalam setahun atau mungkin lebih mudah untuk mengira sehingga 12 menggunakan 12 sendi jari bagi setiap tapak tangan (tidak termasuk ibu jari).

Secara umumnnya, sistem 24 jam sehari sudah diterima umum di seluruh dunia dan sudah menjadi piawai pengukuran masa. Namun, bagaimana pula sekiranya terdapat sesebuah negara atau pihak yang mahu mengubah sistem masa ini?

Pada tahun 1754, ahli matematik Perancis Jean le Rond d'Alembert mencadangkan agar semua unit masa dapat dibahagi dengan sepuluh. Menurutnya, adalah lebih baik agar semua perkara: matawang, ukuran (tinggi, panjang dll.), hari, jam dan lain-lain boleh dihitung dari perpuluhan ke perpuluhan.

Pembahagian ini menurutnya akan menghasilkan perhitungan yang lebih mudah dan senang dan akan lebih baik daripada pembahagian yang tidak sama, yakni sehari menjadi dua puluh empat jam, jam kepada enam puluh minit, dll.

Pada tahun 1788, Claude Boniface Collignon, seorang peguam Perancis, mencadangkan membahagikan hari menjadi 10 jam, setiap jam menjadi 100 minit, setiap minit menjadi 1000 saat, dan setiap saat menjadi 1000 detik. Dia juga mencadangkan sistem seminggu 10 hari dan membahagikan tahun menjadi 10 "bulan suria".

Jean-Charles de Borda mengubah suai cadangan itu dan berdasarkan cadangan ini, Parlimen Perancis memutuskan bahawa "dari tengah malam hingga tengah malam, dibahagikan kepada sepuluh bahagian, setiap bahagian menjadi sepuluh yang lain, dan seterusnya sehingga bahagian terkecil yang dapat diukur."

Sistem ini secara rasmi mula berkuatkuasa pada 24 November 1793. Tengah malam bermula pada jam sifar (atau 10 jam) dan tengah hari tiba pada jam 5. Oleh itu, setiap jam metrik menjadi 2.4 jam konvensional. Setiap minit metrik menjadi bersamaan dengan 1.44 minit konvensional dan setiap ukuran metrik saat menjadi 0.864 saat konvensional.

Pengiraan menjadi lebih mudah. Masa boleh ditulis secara pecahan, misalnya, 6 jam 42 minit menjadi 6.42 jam dan kedua-duanya bermaksud perkara yang sama. Untuk membantu orang beralih ke format waktu baru, pengeluar jam mula menghasilkan jam dengan wajah yang menunjukkan waktu perpuluhan dan waktu lama.

Walau bagaimanapun, ramai rakyat Perancis ketika itu tidak berminat melakukan peralihan ke sistem masa baru kerana dianggap remeh dan tiada keperluan. Sebaliknya, sistem waktu perpuluhan yang cuba diperkenalkan ini terbukti sangat tidak popular dan tidak diterima ramai sehingga akhirnya dihapus 17 bulan setelah diperkenalkan.

Pengenalan sistem waktu perpuluhan ini adalah sebahagian daripada usaha yang lebih besar dalam proses "pendesimalisasi" segala-galanya dalam Revolusi Perancis yang juga merangkumi perpuluhan mata wang dan metrik dan diperkenalkan sebagai bahagian dalam Kalendar Republik Perancis yang membahagi hari kepada perpuluhan dan membahagi bulan menjadi tiga dekad masing-masingnya 10 hari.

Oleh kerana sistem ini hanya menyumbang kepada perkiraan untuk 360 hari, lima hari tambahan yang diperlukan untuk menghampiri 1 tahun suria diletakkan pada akhir setiap tahun tanpa dihitung pada bulan apa pun. Kalendar ini juga dihapuskan pada akhir tahun 1805, dan seluruh rancangan ini akhirnya terkubur sendiri sebelum ianya digunakan lebih meluas.

Selepas kegagalan kali pertama, anda mungkin menyangka sistem 10 jam sehari dan sistem perpuluhan ini tidak akan dibincangkan lagi di Perancis. Namun, agak mengejutkan pada tahun 1890-an terdapat satu cadangan untuk menggunakannya kembali.

Joseph Charles François de Rey-Pailhade, Presiden Toulouse Geographical Society, sekali lagi mencadangkan untuk membahagikan hari, kali ini menjadi 100 bahagian, yang disebut cés, masing-masing sama dengan 14.4 minit standard dan setiap satunya dibahagikan kepada 10 "decicés", 100 "centicés" dll.

Lebih malang lagi, Dewan Perniagaan Toulouse turut menerima resolusi yang menyokong usulnya. Walau bagaimanapun, cadangan ini tidak menjadi realiti kerana ia hanya mendapat sedikit sahaja sokongan di luar pihak Dewan Perniagaan Toulouse.

Akhirnya, percubaan terakhir dilakukan pada tahun 1897 oleh jawatankuasa ilmiah Perancis Bureau des Longitudes, dengan ahli matematik Henri Poincaré sebagai Setiausaha ketika itu. Poincaré mencadangkan mereka berkompromi untuk mengekalkan 24 jam sehari, tetapi membagi setiap jam menjadi 100 minit perpuluhan dan setiap minit menjadi 100 saat.

Sekali lagi, rancangan itu tidak mendapat penerimaan dan cadangan sistem waktu perpuluhan ditinggalkan pada tahun 1900 untuk selamanya. Sejak itu dan selepas beberapa kali cadangan itu digagalkan, tidak pihak ada yang berani menyentuh sistem 24 jam yang digunakan lagi.


Dusko Popov - Lelaki yang Menjadi Inspirasi Kepada Watak James Bond 007

James Bond atau ejen 007 merupakan seorang perisik British yang sering berpakaian segak, hebat berlawan, digilai wanita dan sentiasa mengalahkan musuhnya.

Watak James Bond telah dicipta oleh seorang penulis yang juga perisik British bernama Ian Fleming. Dialog paling popular ejen 007 itu ialah "The name is Bond, James Bond."

Walau bagaimanapun, watak James Bond sebenarnya diinspirasikan oleh watak sebenar seorang ejen bermuka dua Serbia, Dusko Popov. Walaupun tidak terkenal, Popov mempunyai kisah hidup yang mungkin membuatkan ejen 007 cemburu.

Popov dilahirkan di Serbia pada tahun 1912 dalam keluarga yang sangat kaya. Ketika membesar, dia mendapat pendidikan di beberapa sekolah paling berprestij di Eropah di mana dia mempelajari bahawa Itali, Perancis dan Jerman.

Bapanya kemudian menghantar Popov melanjutkan pelajaran di sebuah sekolah berasrama yang terkenal di Surrey, England. Namun, pengajiannya di sana tidak lama kerana dia ditangkap merokok dan melawan guru.

Popov kembali ke Eropah dan menghabiskan sekolah tingginya sebelum memasuki University of Belgrade untuk pengajian jurusan undang-undang. Setelah mendapatkan ijazah, dia berpindah ke Jerman untuk melanjutkan pengajian sambil meningkatkan kemahiran bahasa Jermannya.

Di Jerman, dia mula berkawan baik dengan Johann Jebsen. Seperti Popov, Jebsen juga berasal dari keluarga yang kaya-raya. Mereka berdua mempunyai minat yang sama terhadap kereta sport dan wanita.

Mereka bukan sahaja berkongsi minat yang sama tetapi juga berkongsi kebencian yang sama. Popov dan Jebsen benci kepada parti Nazi yang baru sahaja mengambil alih Jerman.

Popov lantang menyuarakan pendapatnya dan pernah terlibat dalam perbahasan dengan pelajar Nazi di University of Freiburg. Kelantangannya itu telah menarik perhatian Gestapo (polis rahsia Nazi).

Setelah menghabiskan pengajian PhD pada tahun 1937, Popov bercadang untuk meraikannya di Paris. Sebelum sempat bertolak, dia ditangkap Gestapo kerana disyaki menjadi anggota komunis.

Jebsen segera menghubungi bapa Popov untuk melaporkan apa yang berlaku. Popov menghabiskan lapan hari di Penjara Freiburg sebelum bapanya berjaya membebaskannya dengan bantuan kerajaan Yugoslavia.

Popov kemudian menaiki kereta api ke Switzerland di mana dia bertemu dengan Jebsen di sana. Terhutang budi dengan rakan baiknya, Popov berjanji akan memberi pertolongan jika Jebsen memerlukannya kelak.

Pada tahun 1940, Jebsen meminta agar Popov bertemu dengannya di sebuah hotel di Belgrade, Serbia. Jebsen memberitahu bahawa dia telah menyertai perkhidmatan perisikan Jerman walaupun membenci Nazi. Itu adalah satu-satunya cara dia mengelak daripada disenaraikan di barisan hadapan.

Kini, dia meminta pertolongan Popov untuk menjadi ejen perisik. Popov tidak berminat dengan tawaran itu, sebaliknya dia menawarkan diri kepada British untuk menjadi perisik. Pihak British menyuruh Popov menerima tawaran Jebsen dan menjadi ejen dua muka.

Pihak British telah menyediakan maklumat palsu untuk Popov berikan kepada Jerman. Nazi pula menganggap bahawa Popov merupakan aset bernilai mereka dan melaburkan wang yang besar untuknya.

Wang itu digunakan Popov untuk membiayai gaya hidupnya yang gemar berfoya-foya. Di setiap kota yang dikunjunginya, Popov menjalinkan hubungan dengan wanita tempatan dan rakan perisik wanita lain.

Memandangkan Nazi mempercayainya, Popov bersepakat dengan MI6 (Perkhidmatan Perisikan Rahsia British) untuk memeras wang dari Nazi. Popov mencadangkan untuk menubuhkan kumpulan pengintip Nazi di London. Nazi dengan mudahnya menyerahkan USD 50,000 (bersamaan USD 915,000 hari ini) kepada Popov.

Pada suatu malam, Popov mengunjungi sebuah kasino di Portugal. Bersamanya ketika itu ialah Ian Fleming, perisik yang ditugaskan British bagi memastikan Popov tidak melakukan perkara bodoh dengan wang USD 50,000 yang sepatutnya diserahkan kepada MI6.

Ketika di dalam kasino, seorang lelaki Lithuania dengan lantang mencabar sesiapa sahaja bermain permainan baccarat dengannya tidak kira sebesar mana sekalipun taruhan mereka.

Popov dengan bersahaja duduk di meja lelaki itu dan meletakkan semua wang yang dibawanya. Semua orang terdiam dan kasino menjadi sunyi. Wajah Fleming juga berubah kerana takut Popov kalah dan menggagalkan operasi mereka.

Lelaki Lithuania itu tergamam dengan taruhan sebesar itu akhirnya menarik diri. Popov dengan senang hati mengambil semula wangnya sambil menyindir kasino dan lelaki Lithuania itu.

Senario seumpama itu dilihat dalam novel James Bond pertama tulisan Fleming berjudul Casino Royale. Dalam novel itu, Bond telah membuatkan seorang perisik Rusia bankrup dalam taruhan tinggi permainan baccarat. Ramai berpendapat, Popov adalah inspirasi kepada kisah itu.

Pihak Nazi meminta lagi Popov untuk menubuhkan pula kumpulan perisik di Amerika Syarikat. Jerman sangat berminat dengan maklumat mengenai Pangkalan Tentera Laut di Pearl Harbor.

Popov telah menyampaikan maklumat ini kepada FBI tetapi pengarah badan penyasatan itu, J. Edgar Hoover, tidak mengambil serius kerana dia tidak begitu sukakan Popov. Beberapa bulan selepas itu, Jepun menyerang Pearl Harbor.

Dalam rancangan akhir Pihak Bersekutu untuk mengalahkan Nazi, mereka merancang melakukan Operation Overlord. Operasi terbesar ini memerlukan penglibatan semua perisik British.

Popov dan perisik bermuka dua yang lain berusaha meyakinkan Nazi bahawa serangan D-Day akan berlaku di Dieppe atau Calais yang lebih dekat dengan England.

Pihak Bersekutu menghantar "umpan" tentera kecil ke Calais yang dikawal ketat oleh Nazi. Pada masa yang sama, mereka menghantar sejumlah besar tentera ke pantai Normandy. Usaha pengintip Pihak Bersekutu melancarkan kempen menipu Nazi berjaya.

Setelah berakhirnya WWII, Dusko Popov berpindah ke Perancis. Walaupun Popov menghasilkan memoir tentang kehidupannya sebagai pengintip pada tahun 1970-an tetapi dia memilih untuk menjalani kehidupan jauh daripada perhatian umum.

Dusko Popov meninggal dunia pada 1981 akibat kesan jangka panjang daripada minuman keras dan merokok.


5 Bekas TPM Yang Tak Merasa Jadi PM

Untuk setiap seorang Perdana Menteri, akan ada seorang individu yang akan memikul tanggungjawab besar membantunya sebagai Timbalan Perdana Menteri.

Menjawat jawatan sebagai Timbalan Perdana Menteri atau TPM mungkin bukanlah impian mutlak setiap ahli politik, namun jawatan itu menjadi batu loncatan paling jelas seseorang dilihat berkelayakan mampu menjadi pemimpin nombor 1 negara.

Walau demikian sejarah kita telah menunjukkan memegang kerusi nombor 2 ini tak menjanjikan apa-apa - kerana peluang seorang TPM dapat naik memegang tampuk pemerintahan ekoran berlakunya peralihan kuasa hanyalah 50-50 kemungkinannya.

Berikut adalah lima TPM yang terus diingati tak merasa jadi PM dalam sejarah negara kita, ekoran krisis, konflik atau perebutan kuasa yang berlaku sesama ahli politik kita.

Pertembungan dua gergasi politik iaitu '2M' - Dr. Mahathir Mohamad ketika itu PM dan TPM beliau Dato' Musa Hitam mencetuskan krisis politik yang benar-benar menggoncang arena politik negara.

Ekoran diserang bertubi-tubi gila kuasa kerana dituduh ingin mengambil alih kerajaan serta tindakan terbuka menyatakan rasa kurang senang dengan tindakan kerajaan melibatkan pinjaman tertunggak Bank Bumiputera Malaysia, mengakibatkan Musa meletak jawatan pada 16 Mac 1986; menamatkan konflik setengah dekad mereka.

Musa bukan saja meletak jawatan sebagai TPM malah terus melepaskan semua jawatan dalam kabinet serta parti UMNO, di mana dia menjawat jawatan naib presiden ketika itu.

Apa yang menarik, sengketa kedua-duanya belum berakhir sehingga kini. Musa Hitam terus menyerang (kini Tun) Mahathir dengan bermacam dakwaan dan Tun M sendiri tidak pernah berhenti menyalahkan Musa Hitam terlalu bercita-cita besar dan tidak sabar menggantikannya.

Sehingga kini Tun M kekal menyifatkan Musa Hitam adalah antara kegagalannya paling besar.

Selepas pergolakan 2M mewarnai dunia politik Malaysia, Allahyarham Tun Ghafar Baba anak kelahiran Kuala Pilah naik menggantikan Musa Hitam menjawat jawatan TPM.

Terkenal dengan sifat setia dengan ketuanya Dr. Mahathir Mohamad, malangnya tempoh Tun Ghafar menjawat jawatan itu - dia berhadapan cabaran besar Datuk Seri Anwar Ibrahim yang ketika itu dijulang berpotensi besar mengetuai negara.

Walaupun Tun Ghafar mendapat sokongan Dr. Mahathir dalam pemilihan UMNO tahun 1993, pengaruh Anwar yang telah dibentuk sejak beberapa tahun sudah mula meresapi peringkat dalaman parti.

Sehinggakan pemimpin yang setia dengan Dr. Mahathir pun berjaya disingkirkan satu per satu; Anwar dilihat semakin kuat mengukuhkan cengkamannya.

Tun Ghafar tampak kurang berminat untuk bermain politik sedemikian rupa, lebih gemar menumpukan kepada gerak kerja bawahan serta berpegang kepada prinsip hormatkan ketua.

Selepas melayan desakan pelbagai peringkat, Tun Ghafar memilih untuk tidak bertanding jawatan Timbalan Presiden UMNO tahun 1993 memberikan laluan mudah kepada Anwar seterusnya menghalang pencalonannya sebagai pengganti PM.

Meletakkan semua jawatan dalam kerajaan dan parti, Tun Ghafar menyifatkan dunia politik negara ketika itu sudah berubah. Orang-orang politik lama seperti beliau sudah tidak lagi mampu untuk terus bersaing dalam arena yang semakin lama semakin berorientasikan wang ringgit, berbanding pencapaian dalam karier.

Datuk Seri Wan Azizah Wan Ismail mencatat sejarah negara menjadi wanita pertama menjawat jawatan TPM dalam kabinet Pakatan Harapan di bawah Tun Mahathir Mohamad.

Apa yang menarik, desas-desus mengatakan dalam tempoh singkat Pakatan Harapan menguasai kerajaan - beliau sebenarnya telah ditawarkan dua kali peluang untuk menjadi pemimpin nombor 1 negara tetapi memilih menolaknya.

Kali pertama selepas Pakatan memenangi pilihanraya seterusnya mengambil alih kerajaan dan yang kedua, semasa YDP Agong mencari calon PM sementara ekoran krisis perletakan jawatan Tun Mahathir Mohamad yang membubarkan terus kabinet ketika itu.

Berbanding dengan nama-nama lain dalam senarai ini termasuklah suaminya sendiri, Datuk Seri Wan Azizah tidak mempunyai pengalaman politik panjang, memulakan karier politik selepas penangkapan suaminya yang terjadi atas beberapa dakwaan.

Namun beliau membuktikan kemampuannya menjadi antara pimpinan penggerak reformasi serta berjaya mengendalikan dengan baik perjalanan partinya dari awal sehinggalah berjaya mengambil alih kuasa kerajaan.

Sama ada Datuk Seri Wan Azizah akan mempunyai peluang ketiga belum kita ketahui, tetapi besar kemungkinan sukar untuk beliau kembali ekoran kembalinya suami beliau ke dalam arena politik semula.

Sejak dahulu lagi semasa dia mula naik, dia sebenarnya banyak dibantu pengaruh Datuk Seri Najib Tun Razak walaupun sering didakwa sebagai 'sahabat' karib Datuk Seri Anwar Ibrahim.

Zahid sudah beberapa kali bertukar-tukar pesona politik. Namanya mula disebut-sebut sebagai salah seorang tunjang utama gerakan reformasi sehinggakan dia ditahan di bawah akta ISA ekoran kritikan kerasnya terhadap kerajaan.

Menurut beliau kerajaan menjatuhkan Datuk Seri Anwar dengan tuduhan jahat pada tahun 1998. Walau bagaimanapun setahun kemudian, Zahid mula pro kerajaan, kembali menjadi ahli UMNO yang setia serta mula membenarkan semua tindakan Perdana Menteri ketika itu ke atas Anwar.

Dia kekal setia dengan parti dan kerajaan sehingga ditawarkan jawatan TPM bagi menggantikan Tan Sri Mahiaddin Yassin. yang dipecat ekoran rasa berani menimbulkan rasa kurang senang dengan cara kerajaan mengendali skandal 1MDB semasa era Datuk Seri Najib.

Walau bagaimanapun, kemenangan Pakatan Harapan dalam pilihanraya tahun 2018 menyebabkan berlakunya peralihan kerajaan menoktahkan jawatan beliau sebagai pemimpin nombor 2 negara.

Kini berdepan skandal salah guna kuasa dan tekanan dari parti, tidak diketahui apakah hala tuju karier politik beliau setakat ini, kerana seperti yang penulis katakan - langkahnya memang sukar diduga.

Jika mahu ditulis buku tentang perjalanan politik Datuk Seri Anwar Ibrahim, memang cukup panjang kisahnya.

Bergelar 'bakal pemimpin nombor 1 negara' sekian lama tidak menjamin masa depan cemerlang buat beliau, selepas tindakannya cuba 'mempercepatkan' peralihan kuasa kurang disenangi ketuanya sendiri.

Krisis antara kerajaan Malaysia dan gerakan reformasi yang diketuai dirinya tidak dapat dinafikan mengubah dunia politik kita. Pergerakan itu membawa kepada perubahan besar dalam ideologi politik pembangkang yang mula berani merencanakan perubahan demi perubahan, sehinggalah membawa kepada kejayaan Pakatan Harapan dalam pilihanraya - ketika itu beliau masih dalam penjara.

Walaupun dilihat sebagai wira, bagi mereka yang pernah berseteru dengan beliau agak sukar untuk menerima kaedah Anwar berpolitik.

Allahyarham Tun Ghafar Baba misalnya secara terbuka mendedahkan dakwaan bagaimana tanggapan beliau bahawa Anwar merupakan ejen kuasa asing yang dilatih untuk menyusup dan mengambil alih pentadbiran negara.

Walaupun sudah beberapa kali hampir berjaya memegang tampuk atau merampas kerajaan, langkah Anwar entah kenapa tidak pernah sempurna.

Beliau menjawat jawatan TPM dari tahun 1993 dan sebenarnya sangat hampir untuk naik, sehinggalah dijatuhkan pada tahun 1998.

Harapan Anwar kembali bersinar selepas digembar-gemburkan bakal dilantik sebagai TPM dalam kabinet Pakatan Harapan tahun 2018, sekiranya dibebaskan dari penjara sebagai bakal persediaan untuk menjawat jawatan PM.

Peralihan kuasa pula dijadualkan akan berlaku selepas persidangan APEC 2020 pada bulan November. Kita semua dah tahu apa berlaku selepas itu.


7 Piramid Terbesar Dunia Yang Masih Kukuh Berdiri

Apabila muncul sahaja perkataan "piramid", kita pastinya terbayangkan piramid Giza di Mesir yang cukup popular dan merupakan salah satu 7 keajaiban dunia zaman kuno. Namun, "piramid" sebenarnya merupakan satu jenis bentuk (sama seperti bulat, kiub, kon) dan tidak terhad kepada binaan piramid Giza sahaja.

Di seluruh dunia sebenarnya terdapat banyak lagi binaan brbentuk piramid yang wujud, setiap satunya mempunyai fungsi yang berlainan. Di Malaysia, mungkin pusat belah-belah Sunway Pyramid sahaja merupakan satu-satunya bangunan yang berbentuk piramid.

Kali ini, kami ingin berkongsi pula dengan pembaca Iluminasi senarai 7 piramid terbesar dari seluruh dunia.

Salah satu piramid yang misteri dan merupakan struktur binaan terbesar jenisnya di Hemisfera Barat, Piramid Matahari dibina di kota kuno Teotihuacan. Ia dipercayai dibina sekitar tahun 200 Masihi. Ditemui di sepanjang Avenue of the Dead di antara Piramid Bulan dan Ciudadela. Terletat di bawah Cerro Gordo, piramid ini adalah sebahagian dari kompleks besar di tengah kota.

Piramid Matahari dan binaan Piramid Bulan berdekatan dengannya dianggap tempat suci yang dibina untuk menghormati kelahiran dewa-dewa matahari dan bulan. Bandar Teotihuacan dikatakan sebagai kota pertama di Mesoamerica dan pernah menjadi tempat tinggal bagi lebih daripada 100,000 orang.

Makam yang mengagumkan ini adalah tempat istirahat maharaja berdaulat pertama China, Qin Shi Huang. Qin Shi Huang adalah maharaja pertama China setelah wilayahnya disatukan dan membina mercu tanda terkenal seperti Tembok Besar China dan Terusan Lingqu. Ianya dibina sekitar 246-208 SM.

Makamnya ini berisi sekitar patung 8000 askar terakota bersama ratusan patung lain seperti kuda dan kereta kuda yang dipercayai untuk menjaganya di hidupan selepas kematian. Sesetengah pihak menganggap Makam Qin Shi Huang yang luar biasa dan tentera terakota ini sebagai "keajaiban dunia yang kelapan".

Piramid pertama yang dibina di nekropolis Dahshur, Piramida Bent mempunyai penampilan yang khas dan unik. Piramid ini dibina sekitar 2600 SM. Ketika piramid milik Firaun Sneferu ini mencapai ketinggian tertentu pada kecondongan 54 darjah, struktur ini kononnya akan runtuh di bawah beratnya sendiri.

Sudut piramid kemudian diubah untuk membolehkan piramid ini berjaya disiapkan dan selamat. Piramid ini dikatakan sebagai struktur terbaik yang masih terpelihara di Dahshur Necropolis dan mengekalkan lebih banyak bahagian luarnya yang asli dan licin daripada piramid lain.

Piramid yang menjulang tinggi ini dibina oleh Firaun Sneferu, bapa Firaun Khufu, dan merupakan piramid kedua Sneferu. Pembinaan Piramid Merah dikatakan telah bermula setelah kekecewaan Firaun Sneferu dengan hasil akhir Piramid Bent, dan sudut kedua-dua piramid yang hampir sama sepertinya menyokong teori ini.

Sudut Piramid Merah ialah 43 darjah, yang sepadan dengan sudut yang diperbetulkan di bahagian atas Piramid Bent. Piramid ini dibina pada sekitar tahun 2613-2589 SM.

Walaupun piramid biasa dikaitkan dengan struktur-struktur bersejarah dan bukannya pusat peranginan moden, reka bentuk piramid telah menjadi ilham bagi sebuah mercu tanda Las Vegas dan hotel mewah yang dikenali sebagai The Luxor.

Hotel kaca berbentuk piramid ini berharga $ 375 juta untuk dibina dan merupakan bangunan tertinggi di Las Vegas  ketika dibuka. Rekaan bangunan ini diilhamkan daripada Piramid Besar Giza dan berukuran sekitar tiga perempat dari ukurannya.

Firaun Khafre mengikuti jejak ayahnya, Firaun Khufu dan membangunkan makamnya di sebelah Piramid Agung Khufu sebagai sebahagian daripada kompleks Piramid Giza Necropolis. Beberapa ruang pengebumian jauh di dalam piramid masih belum siap, dihubungkan dengan laluan yang diperbuat daripada granit dan alabaster.

Piramid Khafre mempunyai dua pintu masuk yang terpisah. Satu pintu berada di permukaan tanah dan yang lain terletak sekitar pada ketingnggian 38 kaki di sisi, namun kedua-dua pintu masuk berada di sisi utara piramid.

Khufu, Piramid Besar Giza, adalah piramid terbesar di dunia mengikut ketinggian. Dibina untuk dijadikan makam Firaun Khufu di Mesir, piramid ini mungkin merupakan Piramid Giza yang paling terkenal. Ia juga yang tertua dari Tujuh Keajaiban Dunia dan satu-satunya yang masih berdiri.

Piramid Firaun Khufu adalah piramid Giza pertama yang dibina dan dianggarkan mengandungi 2.3 juta blok batu. Walaupun piramid yang mengagumkan ini pada awalnya mempunyai permukaan putih yang halus yang dibuat dari batu kapur, kerosakan akibat cuaca selama bertahun-tahun telah merosakkan permukaannya.


Sejarah Pahlawan Viking OKU yang Digeruni - Ivar The Boneless

Ivar Ragnarsson yang juga dikenali sebagai Ivar the Boneless adalah antara Viking yang paling ditakuti dalam sejarah. Namun, dia dilahirkan kurang upaya dan tidak boleh berdiri sendiri tanpa bantuan.

Dalam tradisi Viking, seseorang seperti ini biasanya akan dibunuh ketika bayi tetapi Ivar dilindungi kerana dia merupakan anak seorang panglima Viking terkenal.

Walau bagaimanapun, dia adalah orang yang memimpin Great Viking Heathen Army atau Tentera Kafir Viking Terhebat (dianggap kafir oleh penganut Kristian yang merupakan agama utama di Eropah). Penaklukan Ivar ke atas Britain merupakan satu sejarah hitam bagi negara itu.

Mungkin ramai yang mengenali watak Ivar the Boneless melalui rancangan TV Vikings. Namun, watak Ivar dalam siri itu adalah imaginasi pengarah. Selain daripada seorang Viking yang tidak dapat berjalan, tidak banyak yang diketahui secara tepat tentang Ivar yang sebenar.

Dalam sumber sejarah Inggeris, Ivar Ragnarsson dianggap sebagai "Iblis Dari Neraka". Manakala dari sudut Viking pula, dia merupakan dewa dalam bentuk manusia yang mempunyai kekuatan ghaib.

Menurut legenda Norse, Ivar the Boneless dilahirkan tanpa tulang di dalam tubuhnya. Ibunya, Aslaug, adalah seorang dukun. Manakala bapanya, Ragnar Lodbrok, merupakan seorang panglima perang yang terkenal.

Dalam legenda itu juga, Aslaug telah memberi amaran kepada Ragnar ketika baru berkahwin. Jika Ragnar tidak menunggu tiga malam sebelum menidurinya, maka anak yang bakal dilahirkan akan mengalami kecacatan.

Ragnar tidak memperdulikan amaran itu dan tetap meniduri isterinya. Maka, lahirlah Ivar Ragnarsson dalam keadaan kurang upaya.

Para pengkaji mempunyai perbezaan pendapat berdasarkan legenda Norse mengenai Ivar the Boneless. Jika seseorang itu dilahirkan tanpa tulang sama sekali, maka adalah sangat sukar untuk hidup.

Sejarawan moden mempunyai beberapa teori menarik mengapa Ivar mendapat gelaran sedemikian. Sebilangan besar berpendapat bahawa Ivar mengalami gejala yang disebut sebagai osteogenesis imperfecta di mana penghidap menderita penyakit tulang rapuh.

Rekod pada kurun ke-17 pula menceritakan bahawa seorang petani menemui tinggalan mayat Ivar yang mempunyai ketinggian sembilan kaki.

Jika benar, maka Ivar mungkin mengalami gejala gigantism seperti Robert Wadlow yang merupakan lelaki tertinggi dalam sejarah. Wadlow memerlukan pendakap kaki serta tongkat untuk berdiri.

Tidak seperti siri TV Vikings, Ivar tidak bertengkar dengan adik-beradiknya atau membunuh mereka. Dia sebenarnya sangat sayangkan keluarganya. Ketika bapanya meninggal dunia, adik-beradiknya bergantung kepada Ivar untuk memimpin mereka.

Kematian bapanya menjadi saat penting dalam hidup Ivar. Ragnar Lodbrok ditangkap oleh Raja Ella atau Aelle dari kerajaan Northumbria (utara England). Ragnar telah dicampak ke dalam sebuah lubang yang dipenuhi ular berbisa.

Ketika berita itu sampai kepada Ivar, dia menuntut untuk mendengar setiap perincian bagaimana bapanya dibunuh. Dia ingin diselubungi kebencian sepenuhnya sebelum membalas dendam.

Ivar kemudian membentuk tentera yang digelar Inggeris sebagai Tentera Kafir Terhebat untuk bertempur dengan Northumbria. Menurut penulisan pada zaman itu, Ivar merupakan panglima terhebat dan tiada tandingan.

Ini bermakna Ivar Ragnarsson bergantung kepada kekuatan mindanya untuk memimpin. Menurut sejarah Vikings, Ivar tetap turun ke medan perang walaupun diangkat menggunakan perisai bagi menaikkan semangat tenteranya. Ivar akhirnya berjaya menakluki Northumbria.

Viking mengenakan hukuman "Blood Eagle" terhadap Raja Aelle di mana mereka merobek tulang rusuk raja itu dari belakang dan menarik paru-parunya keluar. Tulang rusuk yang terkeluar itu kelihatan seperti sepasang sayap berdarah. Malah, mereka menabur garam ke atas lukanya agar raja itu merasai kesakitan maksimum.

Tidak hanya Northumbria, Ivar berhasrat untuk menakluk seluruh England. Seorang penulis Inggeris, Simeon of Durham, menceritakan bahawa setiap tempat yang dilalui tentera Ivar mengalami kemusnahan teruk. Apa yang tinggal hanyalah runtuhan bangunan.

Sasaran Ivar yang paling sukar adalah kerajaan Mercia yang merupakan kerajaan terbesar dan lambang kekuatan England. Tentera Ivar menghabiskan masa lebih daripada setahun untuk menyerang pertahanan Mercia.

Akhir, mereka berjaya menembusi tembok pertahanan dan membunuh orang-orang di dalamnya. Dengan kejatuhan Mercia, seluruh England tidak mempunyai peluang berhadapan dengan tentera Viking.

Menjelang 870 Masihi, penguasaan Ivar Ragnarsson ke atas Britain tersebar sehingga ke Dublin, Ireland. Tanpa diduga, Ivar meninggal dunia secara mengejut pada tahun 873. Sejarawan berpendapat bahawa penyakit yang dihidapi Ivar itu telah meragut nyawanya sendiri.

Satu-satunya maklumat bertulis yang ada diambil dari buku Annals of Ireland yang menyebut "Raja Norway (Ivar) telah mati secara tiba-tiba akibat penyakit dan kematiannya menggembirakan Tuhan".

Legenda mengatakan bahawa Ivar meminta agar mayatnya dikebumikan di tempat yang mudah terdedah kepada serangan. Selagi jasadnya ditanam di situ, tiada siapa yang dapat mengalahkan tentera Viking.

Ramalan Ivar Ragnarsson seakan-akan menjadi kenyataan apabila sejarah menunjukkan bahawa tiada siapa yang berjaya mengusir tentera Viking dari Dublin sehinggalah William I of England atau lebih dikenali sebagai William The Conqueror menggali mayat panglima itu dan membakarnya menjadi abu.


Ini Sebab Mengapa Garam Buluh Tersangat Mahal - RM1,700 Sekilogram

Kebanyakan daripada kita mungkin tidak pernah mengetahui bahawa wujudnya garam yang dikenali sebagai garam buluh.

Jika dilihatkan dari segi fizikalnya sahaja sudah sangat berbeza daripada garam biasa yang kita gunakan dan harga garam buluh berkualiti tinggi boleh mencecah harga RM1,722 sekilogram.

Ini sekaligus menjadikan garam buruh sebagai garam paling mahal di dunia.

Jadi, apa sebenarnya kegunaan garam ini dan mengapa ia tersangat mahal?

Untuk beratus-ratus tahun, orang Korea menggunakan garam buluh dalam masakan dan sebagai satu bentuk perubatan tradisional.

Ia dihasilkan dengan meletakkan garam laut di dalam buluh dan memanggangnya pada suhu tinggi.

Tujuannya adalah untuk memasukkan mineral yang terkandung dalam buluh ke dalam garam tersebut dan juga membuang segala kekotoran.

Garam buluh yang dipanggang sebanyak 9 kali yang kadang-kala dipanggil sebagai "garam buluh ungu", boleh mencapai harga lebih dari 10 kali ganda garam Himalaya yang berharga sekitar RM129 sekilogram.

Sebahagian besar daripada kos ini datang dari proses kerja buruh yang sangat panjang dan setiap langkah dilakukan menggunakan tangan.

Proses ini bermula dengan memotong buluh berusia 3 tahun menjadi batang berbentuk seragam dan menebuk bahagian atas menjadikannya seperti bekas garam.

Garam laut yang diambil dari pantai barat Korea dimasukkan dengan padat ke dalam buluh tersebut menggunakan tangan.

Para pekerja kemudiannya membawa buluh-buluh yang dipenuhi garam itu ke tempat pembakaran.

Secara tradisional, hanya kayu pain sahaja digunakan untuk dalam pembakaran ini yang mana mengambil masa sekitar 12 dan 14 jam.

Dengan membakar pada suhu melebihi 800 darjah Celcius, kesemua bahagian buluh terbakar dan hanya meninggalkan garam tersebut.

Dengan ini, proses menghasilkan garam buluh baru sahaja bermula. Garam-garam tersebut dikisar dan ia kemudiannya dimasukkan semula ke dalam batang buluh yang baharu.

Ia kemudiannya dibakar sekali lagi dan proses membakar serta mengisi semula garam ke dalam buluh ini diulang sebanyak 8 kali.

Jika garam dibakar dalam bekas buluh ini, segala bendasing di dalamnya seperti mikroplastik akan ditapis dalam proses ini.

Kemudian ketika buluh ini dibakar, minyak buluh akan keluar dan diserap oleh garam menjadikan garam ini sarat dengan mineral dari buluh.

Lebih menarik, proses ini mengambil masa di antara 45 hari dan 50 hari untuk siap.

Pembakaran kali kesembilan dan yang terakhir adalah yang paling panas, dengan suhu melebihi 1,000 darjah Celcius. Ia dibakar dalam tempat pembakaran istimewa dan dikendalikan oleh pakar.

Shin Tae-Joong merupakan seorang pembuat garam buluh yang berpengalaman melebihi 20 tahun dan pengalaman ini sangat penting kerana sebarang kesilapan pada tahap ini akan menyebabkan usaha sebulan setengah berakhir dengan sia-sia.

Pada suhu setinggi ini, garam dan buluh cair sepenuhnya dan dimasukkan ke dalam acuan.

Selepas disejukkan beberapa hari, ia memberikan hasil struktur seperti batu berwarna hitam, seperti gambar di bawah.

Ia kemudiannya dipecahkan dengan begitu berhati-hati menggunakan tangan. Selepas lebih dari sebulan proses penghasilan garam buluh ini, ia akhirnya dibungkus dan dijual.

Harga jualan garam buluh berbeza-beza bergantung kepada tempat bentuk dan tempat anda membelinya, namun begitu ia tetap tersangat mahal.

Manfaat kesihatan makanan selalu memainkan peranan penting dalam budaya Korea.

Selama berabad-abad, garam buluh yang dibakar dua hingga tiga kali telah digunakan dalam perubatan tradisional Korea.

Namun pada abad ke-20, proses pembakaran 9 kali ini telah dihasilkan dan pengilang mengatakan bahawa proses ini mempunyai tahap toksik yang rendah dan mineral yang tinggi.

Hari ini, ia digunakan untuk memasak, dalam ubat gigi, sabun dan pelbagai ubat.

Mereka yang menyokong penggunaan garam buluh mengatakan bahawa ia dapat membantu dalam pelbagai perkara dari pencernaan kepada kesihatan mulut, penjagaan kulit, dan keradangan serta mempunyai kesan anti-kanser.

Faedah perubatan yang dikatakan dimiliki oleh garam buluh ini membuatkan harganya kekal tinggi. Walaupun begitu, masih belum ada kajian ilmiah yang cukup untuk menyokong semua tuntutan ini.

Kajian menunjukkan bahawa garam buluh mengandung zat besi, kalium, dan kalsium yang lebih tinggi berbanding garam laut biasa dan dapat meningkatkan sistem imun anda.

Namun, tetapi mineral bermanfaat ini hanya membentuk peratusan kecil sahaja dan sebahagian besar kandungan garam buluh adalah natrium klorida.

Walaupun dengan ketoksikan yang lebih rendah, tidak jelas betapa bagus manfaat ini kepada kesihatan.

Pada tahun 2016, WHO menulis dalam laporan bahawa "komposisi garam khusus tidak memberikan risiko toksikologi tetapi juga tidak memberikan faedah pemakanan yang relevan."

Manfaat penuh garam buluh berbanding garam laut masih belum banyak diteliti, walaupun begitu, garam buluh tetap popular lebih-lebih lagi di Korea.

Insanga, pembuat garam buluh yang terkenal, memperoleh hasil jualan sekitar RM100 juta pada tahun 2017 dan proses tradisional yang memerlukan tenaga kerja buruh mungkin tidak akan berubah dalam masa terdekat.


Lautan Selatan: Lautan Kelima di Bumi Yang Diisytiharkan Rasmi Pada 2021

Berapakah jumlah lautan yang ada di Bumi ini? Soalan ini nampak mudah tapi mungkin tidak ramai yang mampu menjawabnya.

Sebelum ini, terdapat 4 kawasan lautan iaitu Atlantik, Pasifik, Hindi dan Artik. Namun, sempena Hari Lautan Dunia pada 8 Jun 2021 yang lalu, pihak National Geographic secara rasminya telah mengumumkan nama baru buat lautan kelima di dunia iaitu Lautan Selatan atau dalam bahasa Inggeris dikenali sebagai Southern Ocean.

Bagi yang tidak tahu, National Geographic adalah salah satu kumpulan pembuat peta yang terkemuka dan paling terkenal di dunia dan sudah menghasilkan peta Bumi seawal tahun 1915.

Mungkin ada pihak yang tertanya-tanya, adakah penamaan ini satu keperluan? Adakah ia akan membawa sebarang perubahan daripada apa-apa aspek?

Biasanya, perubahan pada peta dunia adalah hasil perubahan politik - misalnya, Czechoslovakia berpecah menjadi Republik Czech dan Slovakia, atau Swaziland memilih untuk mengubah namanya menjadi Eswatini. Namun, pemberian nama bagi Lautan Selatan ini bukannya mencerminkan perubahan politik di dunia.

Ahli geografi National Geographic Alex Tait menjelaskan mengapa konvensyen penamaan ini boleh menjadi sangat penting. Satu kaedah pemetaan dunia adalah menggunakan nama tempat dan ciri yang biasa digunakan di kalangan orang yang menerangkan dunia, dan ini masuk ke dalam beberapa perkara lain selain penamaan geopolitik.

Lautan adalah salah satu perkara penting itu, jadi pihak National Geographic ingin mengawasi bagaimana saintis, pelancong, penulis, orang awam menggunakan nama yang spesifik untuk merujuk kepada kawasan yang dikenal sebagai Lautan Selatan ini. Sebelum pengumuman ini, ramai pihak sudahpun menggunakan nama Lautan Selatan ini, namun tiada persetujuan di peringkat antarabangsa untuk menggunakannya.

Walau bagaimanapun, pengumuman rasmi oleh pihak National Geographic ini sememangnya disambut ramai memandangkan pengaruhnya yang kuat dalam bidang pemetaan. Ada juga segelintir pihak yang cuba memanggil kawasan lautan di sekitar Antartika ini sebagai Lautan Antartika kerana lokasinya, namun nama Lautan Selatan lebih diterima ramai.

Secara umumnya, kesemua 5 lautan ini adalah bersambung. Namun, para saintis membahagikannya kepada 5 lautan ini bagi memudahkan mereka membuat rujukan spesifik kepada kelima-lima lautan ini. Setiap lautan ini bukan sahaja diklasifikasikan pada lokasinya semata-mata, tetapi juga ciri-ciri yang ada padanya.

Ahli geografi Alex Tait menyatakan, "Anda pergi dari perairan yang lebih hangat di Lautan Atlantik, Pasifik dan Hindi ke perairan yang sangat sejuk di sekitar Antartika. Dan kemudian kadar salinitinya (kemasinan) menurun. Ada fauna yang berbeza di sana, jadi ikan paus minke, jenis anjing laut, penguin, ikan dan kehidupan burung tertentu hanya boleh ditemui di Lautan Selatan berdasarkan faktor persekitaran tersebut".

Sebahagian dari motivasi di sebalik keputusan National Geographic untuk menamakan lautan kelima yang diumumkan pada Hari Lautan Sedunia (8 Jun) adalah bahawa memberi nama pada suatu tempat juga dapat memberikannya "status". Pemuliharaan lautan adalah projek besar dan lebih mudah untuk meningkatkan kesedaran mengenai Lautan Selatan daripada melakukan hal yang sama tentang satu kawasan perairan umum.

Walaupun banyak negara dan organisasi di seluruh dunia mengenali Lautan Selatan, tidak semua orang berada di halaman yang sama tentang lokasi sebenarnya. National Geographic secara rasmi menggunakan garis lintang selatan 60 darjah untuk menetap sempadan perairan kawasan lautan ini. Namun, Australia menganggap segalanya di selatan negaranya sebagai Lautan Selatan.

Salah satu kesan terbesar penamaan ini adalah dari aspek pendidikan. Para pelajar belajar maklumat tentang dunia lautan melalui lautan apa yang mereka pelajari. Sekiranya anda tidak memasukkan Lautan Selatan, maka anda tidak akan mengetahui keunikan kawasan dan betapa pentingnya Lautan Selatan.

Walaupun lautan lain ditentukan oleh benua yang mengelilingi mereka, Lautan Selatan didefinisikan oleh arusnya.

Para saintis menganggarkan bahawa Arus Circumpolar Antartika (Antarctic Circumpolar Current atau ACC) telah wujud kira-kira 34 juta tahun yang lalu, ketika Antartika terpisah dari Amerika Selatan. Perpisahan ini memungkinkan aliran air tanpa hambatan di sekitar dasar Bumi.

ACC mengalir dari barat ke timur di sekitar Antartika, dalam jalur berfluktuasi luas yang berpusat di sekitar garis lintang 60 darjah selatan — garis yang kini ditakrifkan sebagai sempadan utara Lautan Selatan. Di dalam ACC, perairannya lebih sejuk dan kurang masin daripada perairan lautan di utara.

Dari permukaan ke dasar laut, ACC mengangkut lebih banyak air daripada arus lautan yang lain. Ini menarik air dari perairan Atlantik, Pasifik dan Hindia, membantu mendorong sistem peredaran global yang mengangkut haba di seluruh Bumi ini.

Para saintis sedang mengkaji bagaimana perubahan iklim yang digerakkan oleh manusia mengubah Lautan Selatan. Air laut yang bergerak melalui ACC semakin panas tetapi tidak jelas sejauh mana ini mempengaruhi Antartika.


5 Perkara yang Anda Perlu Tahu Mengenai Varian Delta Covid-19

Setelah lebih dari setahun, kes jangkitan Covid-19 di seluruh dunia kelihatan sedikit reda. Namun, pakar perubatan ingin kita tahu bahawa terdapat mutasi baru yang mungkin memberi ancaman yang lebih besar.

Kebimbangan utama pada masa ini adalah varian Delta, jenis virus SARS-CoV-2 yang mudah berjangkit. Varian ini kali pertama dikenal pasti di India pada Disember 2020.

Pertubuhan Kesihatan Sedunia (WHO) sudah mengeluarkan amaran mengenai bahaya varian Delta ini. Sudah lebih daripada 100 negara telah dijangkiti termasuklah Malaysia. Antara negara yang terjejas teruk akibat varian ini adalah Britian, India, Portugal dan Amerika Syarikat.

Pakar tidak terkejut dengan apa yang berlaku kerana virus biasanya mengalami perubahan ketika proses merebak dan mereplika. Namun, keunikan varian ini adalah mengenai kadar kepantasannya merebak.

Ramai sebenarnya yang masih belum jelas mengenai perbezaan antara varian Delta dan varian-varian Covid-19 yang lain. Berikut adalah lima perkara yang anda perlu tahu mengenai varian Delta.

Delta adalah nama yang diberikan kepada varian B.1.617.2, mutasi SARS-CoV-2 yang dikesan muncul di India. Kes pertama varian ini dikenal pasti pada Disember 2020. Tidak lama kemudian, ia menjadi varian yang dominan di India dan Britain.

Pada bulan Jun 2021 sahaja, kes baru Covid-19 di beberapa negara seperti Britain, Portugal dan Amerika telah didominasi oleh varian Delta. Pertubuhan Kesihatan Sedunia (WHO) menggelarkan varian ini sebagai "terpantas dan terkuat".

Menurut WHO lagi, varian Delta merebak 50 peratus lebih cepat berbanding Alpha dan 50 peratus lebih mudah berjangkit berbanding virus asal Covid-19.

Dalam persekitaran yang tidak divaksin dan tidak memakai pelitup muka, seorang pembawa lain-lain varian Covid-19 secara purata boleh menjangkiti 2.5 orang lain. Manakala varian Delta dalam persekitaran sama secara purata tersebar kepada 4 orang lain atau lebih.

Saban hari, jangkitan varian Delta telah mengalahkan jangkitan varian Covid-19 lain dan menjadi varian yang lebih dominan.

Golongan yang belum menerima vaksin Covid-19 adalah yang paling berisiko dijangkiti varian Delta. Malah, komuniti atau negeri dengan kadar vaksinasi yang rendah juga berisiko terhadap varian ini.

Selain itu, golongan kanak-kanak dan remaja juga dilihat berisiko terhadap varian Delta. Satu kajian yang dilakukan di United Kingdom menunjukkan kanak-kanak mempunyai kemungkinan 2.5 kali ganda lebih berisiko dijangkiti varian Delta.

Di negara-negara lain juga, trend jangkitan varian Delta terhadap kanak-kanak lebih tinggi berbanding varian-varian sebelum ini.

Tidak dinafikan bahawa vaksinasi dapat mengekang penyebaran wabak Covid-19. Walau bagaimanapun, dapatkah kelancaran program vaksinasi ini mengejar kecepatan varian Delta tersebar?

Jawapannya mungkin bergantung kepada di mana anda tinggal dan berapa jumlah populasi di lokasi anda yang telah divaksin. Kesedaran masyarakat sesuatu tempat juga memainkan peranan penting.

Bagi negara atau bandar yang mempunyai kadar vaksinasi yang tinggi, peluang untuk mengekang varian Delta dilihat agak cerah berbanding kawasan yang mempunyai kadar vaksinasi yang rendah.

Bagi negara membangun atau kawasan luar bandar pula, varian Delta boleh menyebabkan berlakunya keadaan panik. Apabila varian itu tersebar lebih laju berbanding peratusan vaksinasi, ia akan menyebabkan sistem kesihatan tempatan lumpuh.

Baru-baru ini, Indonesia dan beberapa negara di Afrika mengalami situasi panik apabila hospital kehabisan bekalan oksigen menyebabkan puluhan pesakit Covid-19 maut. Kekurangan katil dan tenaga perubatan juga berlaku di seluruh dunia.

"Adakah varian Delta membuatkan seseorang itu lebih sakit berbanding virus asal Covid-19?" Itu adalah persoalan penting yang sering ditanyakan.

Berdasarkan penelitian mangsa yang dimasukkan ke hospital di Britain, varian Delta ini mungkin sedikit lebih patogenetik (kebolehan menyebabkan penyakit) berbanding varian lain.

Maklumat awal daripada kajian yang dilakukan di Scotland mendapati bahawa varian Delta adalah dua kali ganda lebih kuat berbanding varian Alpha. Walau bagaimanapun, masih banyak penyelidikan diperlukan bagi mendapat kepastian.

Malah, terdapat laporan bahawa varian Delta mempunyai gejala yang berbeza daripada virus asal Covid-19. Masih tidak jelas sama ada varian Delta mampu menjangkiti individu yang telah divaksin atau mereka yang mempunyai imuniti semula jadi (pernah dijangkiti Covid-19 sebelumnya).

Terdapat pelbagai persoalan dan kebimbangan terhadap varian ini termasuklah Delta Plus, subvarian Delta yang mula merebak di beberapa negara. Delta Plus memiliki satu mutasi tambahan yang disebut K417N.

Mutasi seumpama ini juga dikenal pasti dalam varian lain seperti Beta di mana terdapat perubahan pada duri protein yang diperlukan virus untuk menjangkiti sel. Pakar memerlukan lebih banyak data mengenai Delta Plus ini.

Perkara terbaik untuk melindungi diri anda dari varian ini adalah dengan mendapatkan vaksinasi penuh (dua dos) seperti yang dicadangkan.

Sama ada sudah divaksin atau tidak, anda masih perlu mematuhi peraturan dan langkah-langkah pencegahan yang ditetapkan oleh pihak berkuasa. Jika berada di tempat tumpuan ramai, pastikan anda memakai pelitup muka walaupun sudah divaksin.

Kebiasaannya, lonjakan kes jangkitan akan menyebabkan peningkatan kadar pengambilan vaksin. Semakin ramai ahli keluarga atau kenalan yang dijangkiti Covid-19, ia mengubah fikiran mereka yang tidak mahu atau tidak percayakan vaksin.

Tidak dapat dipastikan sama ada varian Delta merupakan yang terakhir atau mungkin akan muncul varian yang lebih berbahaya kelak.


8 Perkataan Slanga Yang Sebenarnya Ada Dalam Kamus Kita

Seringkali disebut sebagai bahasa rempit, penggunaan perkataan slanga menimbulkan polemik di kalangan masyarakat kita.

Bagi penggunanya, mereka merasakan slanga meringkaskan penyampaian sesuatu perkataa sehingga mampu disampaikan secara mudah dalam masa singkat. Bagi pendokong bahasa pula, slanga dan bahasa pasar mampu merosakkan bahasa sekiranya penggunaannya mula jadi biasa.

Dalam banyak-banyak slanga yang seringkali disebut, sebenarnya wujud banyak perkataan yang kita andaikan slanga tetapi realitinya diiktiraf dalam perbendeharaan kata kita. Boleh membawa makna sama atau berbeza, jom kita lihat apakah istilah yang kita katakan slanga tetapi sebenarnya rasmi penggunaannya.

"Lawa siut gadis tu!" Itulah agaknya penggunaan paling popular perkataan 'siut' - diguna bagi menggambarkan sesuatu yang melampau sifatnya, seperti 'cantik siut', 'hodoh siut' atau 'lawa siut.'

Merujuk kepada Kamus Dewan, 'siut' sebenarnya mempunyai dua makna yang langsung tak berkait dengan slanganya. Satu, 'siut' membawa makna bunyi nyaring yang terhasil. Yang kedua, 'siut' sebenarnya merujuk kepada sejenis alat menangkap udang.

Jika anda dipuji seorang lelaki sebagai 'lawa siut!', ada kemungkinan dia merasakan anda ibarat sejenis alat tangkapan udang.

Berbeza dengan 'siut', 'cun' jika dirujuk dalam kamus memang membawa makna sama merujuk kepada ungkapan yang akan disebut apabila sesuatu itu padan, anggun, cantik atau merdu.

Dalam masa yang sama, 'cun' juga merujuk kepada ukuran panjang 1/10 kaki bersamaan 3.05 cm. Dari mana datangnya istilah 'cun' ini? Cun dalam unit ukuran merujuk kepada ukuran lama masyarakat Cina yang menamakan 1/10 kaki atau sekitar 32 mm (3.2cm) sebagai 1 cun.

Istilah 'ranggi' merujuk kepada tiga makna berbeza. Yang pertama adalah makna yang paling meluas penggunaannya, apabila ranggi digunakan untuk menggambarkan sesuatu yang tampan, elok dan rapi.

Tetapi 'ranggi' juga boleh digunakan untuk merujuk sifat sombong seseorang. Sebagai contoh ' seseorang yang bersifat ranggi' membawa makna dia seorang yang berlagak sombong.

Ranggi juga sebenarnya boleh digunakan untuk merujuk kepada bahagian kelopak bunga yang mengelilingi sekuntum bunga, biasanya berwarna lebih cerah.

Kami tidak tahu kenapa 'kerek' digunakan sebagai slanga merujuk sifat berlagak. Makna asal 'kerek' sebenarnya merujuk kepada kedudukan sesuatu yang bersifat rapat.

'Kerek' juga merujuk kepada sejenis alat takal yang diperbuat daripada tali dan rantai yang digunakan untuk memudahkan pengalihan barang-barang berat dari satu lantai ke satu lantai lain.

Siapa yang mula-mula sekali menamakan pelumba motor jalanan sebagai mat rempit patut diberikan anugerah. Ini kerana penggunaannya cocok sekali!

'Rempit' membawa makna tunggal yang merujuk kepada perbuatan menyebat seseorang dengan menggunakan rotan.

Jadi berkemungkinan besar 'mat rempit' sepatutnya merujuk kepada seseorang individu kaki pelumba motor yang sepatutnya disebat atas perbuatannya membahayakan diri sendiri dan orang lain.

Disebabkan kemudahan media sosial, individu-individu gedik sudah mula mempunyai platform mudah untuk menayangkan kegedikan mereka.

'Gedik' sangat jelas penggunaannya serta tepat dengan slanga yang kita gunakan, merujuk kepada seorang individu yang bergerak-gerak atau bergetar-getar badannya setiap masa tanpa sebab.

Seseorang yang lincah juga sebenarnya dari segi bahasa juga layak dikatakan seorang yang gedik, namun malangnya persepsi negatif masyarakat kita terhadap istilah 'gedik' membuatkan tidak ramai yang lincah mahu digelar gedik.

Setiap kali ada individu marah, pasti kita akan mengatakan darah dia sedang menyirap. Adakah penggunaan ini salah? Tidak. Penggunaanya betul.

'Menyirap' bermaksud seseorang yang sedang berdebar-debar hatinya, disebabkan rasa amarah atau takut. Tetapi dalam masa yang sama, 'menyirap' seseorang boleh membawa makna usaha mereda atau menenangkan seseorang supaya dia terus tidur.

Nasihat kami, janganlah cuba menyirapkan seseorang yang sedang menyirap - takut nanti anda pula yang dirempit.

Istilah 'marka' cukup popular di kalangan masyarakat utara, bagi mewakili teman wanita seseorang - biasanya disebutkan oleh lelaki dengan muka tersengih-sengih bangga.

Walaupun demikian penggunaanya dalam bentuk slanga kurang tepat kerana istilah 'marka' sebenarnya membawa lebih umum.

'Marka' sebenarnya secara rasmi merujuk kepada perempuan atau gadis remaja secara am, bukanlah 'teman istimewa' atau teman wanita/girlfriend/baby/honey seperti yang gemar digunakan.


Kisah Penggodam Korea Utara Hampir Merompak $1 Bilion Dari Bangladesh - Rompakan Lazarius

Walaupun negara Korea Utara mengamalkan dasar tertutup, mereka menjana pendapatan negara dengan pelbagai cara, termasuklah penjualan senjata di pasaran gelap. Dalam dunia teknologgi, mereka turut memiliki pasukan penggodam yang cukup digeruni.

Pada tahun 2016. sekumpulan penggodam Korea Utara telah merancang serangan untuk mencuri $ 1 bilion daripada sebuah bank negara di Bangladesh. Malangnya, ketika usaha pemindahan wang itu hampir-hampir berjaya terdapat satu kesilapan kecil yang menggagalkan usaha ini. Namun, mereka tetap berjaya mencuri $81 juta.

Semuanya bermula dengan sebuah pencetak yang tidak berfungsi. Namun, ianya bukan mesin cetak biasa, sebaliknya mesin cetak yang terletak di Bangladesh Bank. Bangladesh Bank adalah bank pusat negara Bangladesh yang bertanggung jawab untuk mengawasi rizab mata wang negara tersebut.

Mesin pencetak yang dieksploitasi memainkan peranan penting. Ia terletak di dalam bilik yang sangat dikawal rapi di tingkat 10 pejabat utama bank itu di Dhaka, ibu negaya Bangladesh. Tugasnya adalah mencetak rekod pemindahan berjuta-juta dolar yang masuk dan keluar dari bank.

Apabila kakitangan bank mendapati ia tidak berfungsi, pada jam 08:45 pada hari Jumaat 5 Februari 2016, Pengurus bertugas Zubair Bin Huda memberitahu pihak penyiasat ketika disoal selidik bahawa mereka menganggapnya sebagai masalah biasa kerana pernah berlaku beberapa kali sebelum itu.

Namun, kerosakan pada haritu tersebut adalah petunjuk pertama bahawa Bangladesh Bank akan mengalami lebih banyak masalah pada hari itu. Penggodam telah menerobos jaringan komputer bank dan pada masa itu sedang melakukan serangan siber paling berani yang pernah dicuba. Matlamat mereka? Mencuri $1 bilion.

Untuk menggodam dan memindahkan wang sebanyak ini daripada bank ini, kumpulan di sebalik pencurian bank ini menggunakan akaun bank palsu, badan amal, kasino dan rangkaian rakan sekerja yang luas. Tetapi siapakah penggodam ini dan dari manakah asal usul mereka?

Penyiasatan yang dijalankan selepas kejadian ini menunjukkan kumpulan penjenayah ini mungkin ditaja oleh kerajaan Korea Utara. Penglibatan Korea Utara sebagai suspek utama dalam kes jenayah siber ini mungkin mengejutkan memandangkan ianya adalah salah satu negara termiskin di dunia dan terputus dari komuniti global baik dari segi teknologi, ekonomi dan apa jua pun.

Namun, menurut pihak FBI, kejadian di Bangladesh Bank yang cukup berani ini adalah puncak kepada usaha selama bertahun-tahun oleh pasukan penggodam dan perantara mereka di seluruh Asia, yang beroperasi dengan sokongan rejim Korea Utara.

Dalam industri keselamatan siber kumpulan penggodam Korea Utara ini dikenali sebagai kumpulan Lazarus, rujukan kepada tokoh Bible yang membuat kedatangan semula dari kematian. Pakar sekuriti siber yang pernah menangani virus komputer daripada kumpulan ini mendapati mereka mempunyai kemampuan luar biasa.

Tidak banyak yang diketahui mengenai kumpulan ini walaupun FBI telah melukis potret terperinci seorang suspek: Park Jin-hyok yang juga telah diberi nama Pak Jin-hek dan Park Kwang-jin. FBI menggambarkannya sebagai pengaturcara komputer yang lulus dari salah satu universiti terkemuka di negara ini.

Park dipercayai bekerja untuk sebuah syarikat Korea Utara, Chosun Expo di bandar pelabuhan China, Dalian, membuat program permainan dan perjudian dalam talian untuk pelanggan di seluruh dunia. FBI mengatakan Park bekerja sebagai pengaturcara pada siang hari dan dia adalah penggodam pada waktu malam.

Tetapi Park tidak menjadi penggodam untuk negara itu sekelip mata. Dia adalah salah satu daripada ribuan anak muda Korea Utara yang dididik sejak kecil untuk menjadi pejuang siber. Kanak-kanak pintar matematik semuda 12 tahun diambil dari sekolah mereka dan dihantar ke ibu kota, di mana mereka diberi pelajaran intensif dari pagi hingga malam untuk menjadi seorang penggodam.

Semasa kakitangan bank menghidupkan semula pencetak yang bermasalah itu, mereka mendapat berita yang sangat membimbangkan. Apa yang keluar daripadanya adalah pesanan mendesak dari Federal Reserve Bank di New York atau "Fed" di mana Bangladesh menyimpan akaun dolar AS.

Dalam mesej itu, pihak Fed telah menerima arahan kononnya dari Bangladesh Bank, untuk mengeluarkan keseluruhan simpanan dalam akaun yang berjumlah hampir satu bilion dolar. Musykil atas permintaan tersebut, pegawai di Bangladesh Bank cuba menghubungi Fed untuk mendapatkan penjelasan namun tidak berjaya kerana perancangan licik yang dilakukan oleh kumpulan Lazarius.

Penggodaman ini bermula sekitar pukul 20:00 waktu Bangladesh pada hari Khamis 4 Februari. Tapi, pada ketika itu di New York adalah pada hari Khamis pagi, memberi Fed banyak masa untuk (tanpa sengaja) melaksanakan kehendak penggodam ketika orang di Bangladesh sedang nyenyak tidur.

Keesokan harinya, Jumaat, adalah permulaan hujung minggu di Bangladesh yang berlangsung dari hari Jumaat hingga Sabtu. Oleh itu, ibu pejabat bank itu di Dhaka bercuti 2 hari. Namun, apabila pihak Bangladesh mula menyedari terdapat kegiatan mencurigakan pada hari Sabtu, masa ketika itu adalah hujung minggu di New York.

Pemilihan tarikh pada malam Khamis mempunyai tujuan yang sangat licik. Pada hari Jumaat New York bekerja dan Bangladesh Bank tidak bekerja. Pada masa Bangladesh Bank kembali beroperasi, bank rizab persekutuan di New York sedang bercuti. Oleh itu, pegawai bank di Bangladesh memerlukan tiga hari untuk menggagalkan cubaan ini.

Rancangan licik mereka tidak terhenti setakat itu sahaja. Sebaik sahaja mereka berjaya memindahkan wang keluar daripada Fed, para penjenayah ini perlu menghantar pula wang ini ke bank luar untuk menutup jejak mereka. Oleh itu, mereka telah memindahkannya pula ke sebuah bank di Manila, ibu negara Filipina.

Dan pada tahun 2016, Isnin 8 Februari adalah hari pertama Tahun Baru Lunar yang diisytiharkan sebagai hari cuti umum di negara tersebut. Dengan memanfaatkan perbezaan masa antara Bangladesh, New York dan Filipina, para penggodam telah membolehkan proses pemindahan wang selama 5 hari dilakukan tanpa sebarang gangguan.

Penyiasatan yang dilakukan oleh pakar mendapati bahawa mereka sebenarnya sudah hampir setahun menceroboh rangkaian sistem yang digunakan oleh bank ini. Segalanya bermula pada tahun 2015 apabila satu emel yang dihantar menggunakan nama Rasel Ahlam menghantar emel untuk memohon pekerjaan di bank ini.

Rasel Ahlam menghantar emel tersebut dengan undangan untuk memuat turun CV-nya dari sebuah laman web. Sekurang-kurangnya seorang staf daripada bank itu telah termakan umpan tersebut dan memuat turun dokumen yang dinyatakan, seterusnya menyebabkan komputer dijangkiti virus yang tersembunyi di dalamnya.

Mengapa penggodam hanya mencuri wang itu setahun setelah e-mel phishing awal dihantar ke bank? Hal ini kerana mereka memerlukan masa untuk mengatur jalan keluar bagi pemindahan wang-wang tersebut kepada akaun-akaun proksi di pelbagai lokasi seluruh dunia agar tidak mudah dihidu.

Kumpulan Lazarus telah memilih bank RCBC cawangan Manila sebagai akaun proksi. Pada Mei 2015, beberapa bulan selepas pihak penggodam berjaya menceroboh masuk ke dalam rangkaian sistem Bangladesh Bank melalui emel yang dihantar, 4 akaun baru telah dibuka mereka menggunakan identiti 4 orang yang berlainan.

Setelah diteliti oleh penyiasat, keempat-empat akaun ini mempunyai tanda-tanda mencurigakan: lesen memandu yang digunakan untuk membuat akaun adalah palsu dan semua pemohon mengaku mempunyai gaji dan pekerjaan yang sama, walaupun bekerja di syarikat yang berbeza.

Tetapi tidak ada pegawai bank yang perasan. Selama berbulan-bulan akaun-akaun itu tidak lagi aktif dengan deposit awal sebanyak $500 mereka tidak belum disentuh sementara penggodam mengusahakan aspek lain dari rancangan rompakan ini. Menjelang Februari 2016, setelah berjaya memasuki Bank Bangladesh dan membuat saluran untuk mendapatkan wang tersebut, akaun ini mula aktif.

Tetapi mereka masih mempunyai satu masalah terakhir untuk diselesaikan, iaitu mesin pencetak di tingkat 10. Bangladesh Bank telah membuat sistem salinan kertas untuk mencatat semua pemindahan yang dibuat dari akaunnya. Rekod transaksi ini berisiko mendedahkan kerja penggodaman mereka dengan serta-merta.

Oleh itu, mreka telah menggodam perisian yang mengawalnya dan mematikan fungsinya bagi mengelakkan proses pemindahan wang ini dihidu. Tepat pada pukul 8.36 malam pada hari Khamis 4 Februari 2016, penggodam mula melakukan pemindahan wang mereka - 35 transaksi keseluruhannya berjumlah $ 951 juta, hampir keseluruhan kandungan akaun Bank New York di Bangladesh Bank.

Ketika pihak Bangladesh Bank menyedari begitu banyak wang telah dipindahkan keluar pada hujung minggu, segalanya sudah terlambat. Namun, terdapat sedikit kesilapan kecil yang dilakukan oleh pihak Lazarus yang menyebabkan mereka gagal memindahkan kesemua wang tersebut.

Cawangan bank RCBC di Manila tempat penggodam cuba memindahkan $951 juta itu berada di Jupiter Street. Terdapat ratusan bank di Manila yang mungkin digunakan oleh penggodam, tetapi mereka memilih cawangan yang satu ini - dan keputusan itu mengakibatkan mereka kehilangan berjuta-juta dollar yang dicuri.

Di pihak Fed, transaksi wang sebanyak itu telah disemak kerana alamat yang yang digunakan untuk pemindahan wang itu mengandungi perkataan "Jupiter" yang juga nama sebuah kapal pelayaran Iran yang sedang dalam pemerhatian Amerika Syarikat.

Hanya kewujudan perkataan "jupiter" memberi amaran kepada sistem amaran Fed. Akibatnya, transaksi itu telah disemak dan kebanyakannya dihentikan tetapi tidak semua. Lima urus niaga bernilai $101 juta telah berjaya melepasi halangan ini ketika transaksi itu sedang disiasat.

Dari jumlah itu, $20 juta dipindahkan ke sebuah organiasi badan amal Sri Lanka yang disebut Yayasan Shalika, yang telah dibariskan oleh penggodam sebagai salah satu jalan untuk wang yang dicuri. Pengasasnya, Shalika Perera, mengatakan dia percaya wang itu adalah sumbangan yang sah.

Tetapi di sini sekali lagi satu perincian kecil telah menggagalkan rancangan penggodam. Pemindahan dilakukan ke akaun "Shalika Fundation". Seorang pegawai perasan terdapat kesalahan ejaan dan transaksi itu berjaya dibalikkan. Maka, daripada $101 juta, hanya $81 juta berjaya diperoleh penggodam.

Walaupun jumlah ini jauh daripada sasaran pihak Lazarus yang mahu mencuri hampir $1 bilion, jumlah wang sebanayak $81 juta yang hilang itu masih merupakan tamparan hebat bagi Bangladesh, sebuah negara di mana satu daripada lima orang hidup di bawah garis kemiskinan.


Isabel dos Santos - Kisah Wanita Terkaya Afrika yang Jatuh Muflis

Lapan tahun lalu, Forbes pernah menyenaraikan Isabel dos Santos sebagai wanita terkaya di Afrika dengan kekayaan bernilai sekitar USD 3.5 (RM 14.55) bilion. Anak perempuan kepada bekas Presiden Angola yang paling lama berkuasa itu rupa-rupanya menjadi sangat kaya hasil menjarah harta negara.

Kini, setelah bapanya kehilangan kuasa sebagai ketua kerajaan, empayar yang dibina Isabel hanya tinggal kenangan.

Dia menghadapi tuduhan rasuah oleh kerajaan negaranya sendiri, kesemua asetnya dibekukan oleh pihak mahkamah dari tiga buah negara berbeza dan satu lagi tuntutan hutang belum langsai bernilai ratusan juta dolar dari sebuah negara lain.

Forbes menganggap dia tidak lagi mempunyai sebarang akses kepada hartanya yang dibekukan. Malah, dia juga dijangka tidak akan berjaya mendapat kembali aset-aset tersebut yang dianggarkan bernilai USD2.2 bilion setakat Januari 2020. Perkara itu menyebabkan Forbes bertindak mengeluarkan terus nama Isabel daripada senarai manusia terkaya Afrika 2021.

Walaupun begitu, status bekas "puteri" Afrika ini tidaklah terus bertukar menjadi seorang papa kedana. Dia dilaporkan masih memiliki kediaman mewah di sebuah pulau persendirian di Dubai, sebuah lagi kediaman di London dan juga kapal layar bernilai USD35 juta. Dia juga berkemungkinan besar mempunyai akaun bank dan aset-aset lain yang belum dapat dikesan oleh pihak berkuasa dan juga Forbes.

Isabel dikatakan sering membahagikan masanya di Dubai dan London. Mendiang suaminya, Sindika Dokolo, mati lemas dalam satu kemalangan menyelam di Dubai pada Oktober 2020 dan dikebumikan di Westminster Cathedral, London.

Presiden Jose Eduardo dos Santos telah memerintah Angola, sebuah negara miskin tetapi kaya dengan hasil minyak dari tahun 1979 hingga 2017.

Isabel, anak sulung kepada presiden telah memperoleh saham penting dalam beberapa industri strategik Angola seperti perbankan, simen, berlian dan telekomunikasi. Ini menjadikannya sebagai ahli perniagaan paling berpengaruh di negara itu.

Separuh lagi asetnya adalah dari saham syarikat di Portugal (Angola merupakan bekas jajahan Portugis). Ketika Forbes menamakan Isabel dalam senarai bilionair pada 2013, kerajaan Angola dengan bangga menyebarkan berita itu sebagai satu pencapaian negara.

Isabel boleh dikatakan mempunyai bahagian dalam kebanyakan pelaburan besar di Angola. Di Portugal pula, syarikat-syarikat yang dilaburkan oleh Isabel terdiri daripada beberapa bank, sebuah syarikat televisyen dan sebuah syarikat kejuruteraan.

Kesemua syarikat ini telah menutup mata terhadap dana pelaburan Isabel yang diragui. Ana Gomes, anggota Parti Sosialis Portugal dan bekas calon presiden 2021 pernah menyoalkan perkara ini.

Menurut Ana, tiada siapa menanyakan dari mana sumber wang ini dan mengizinkan Isabel "mencuci wang" melalui sistem negara mereka. Ana Gomes juga mengemukakan perincian dakwaan pengubahan wang haram kepada pihak kehakiman Portugal sejak tahun 2016 tetapi tiada sebarang tindakan diambil.

Bahkan, Isabel menyaman Ana Gomes pada awal tahun 2020 di mahkamah Portugal kerana memfitnahnya. Walau bagaimanapun, Isabel kalah dalam kes itu tetapi peguamnya membuat rayuan atas keputusan itu.

Salah laku Isabel mula terbongkar di bawah kepimpinan presiden baru Angola, Joao Lourenco, pengganti bapanya yang bersara pada September 2017.

Lourenco berjanji akan memerangi korupsi yang menjadikan Angola terkenal di mata dunia (Transparency International menamakan Angola sebagai salah satu negara paling korup di dunia). Lourenco telah memecat Isabel sebagai ketua firma minyak negara, Sonangol, yang dilantik bapanya sendiri pada Jun 2016.

Pada Disember 2019, mahkamah Angola telah membekukan aset milik Isabel dan suaminya di negara itu termasuk pegangan dalam firma telekomunikasi dan beberapa bank.

Mahkamah juga memerintahkan syarikat Exem Energy BV milik pasangan itu untuk membayar sekurang-kurangnya RM 310 juta yang dihutang daripada Sonangol. Namun, mereka gagal berbuat demikian.

Mahkamah juga mendakwa pasangan itu dan seorang rakan niaga mereka telah menyebabkan kerajaan Angola kerugian sekurang-kurangnya RM 4.6 bilion. Kini, pasangan itu berhadapan dengan tuduhan yang melibatkan rasuah, penyelewengan dan penggubahan wang haram.

Tidak lama selepas itu, banyak maklumat Isabel dan suaminya tersebar kepada umum melalui Luanda Leaks, koleksi 700,000 dokumen yang dimiliki oleh Konsortium Wartawan Penyiasatan Antarabangsa. Ia mengesahkan pelbagai salah laku pasangan itu.

Luanda Leaks juga menerangkan bagaimana firma perunding dan perakaunan seperti McKinsey, PwC, bank serta peguam membantunya mengumpul kekayaan dan memindahkannya ke luar negara.

Isabel bukan satu-satunya individu yang menjarah harta negara untuk kekayaannya. Rasuah telah merebak jauh ke dalam golongan elit politik di Angola.

Pihak berkuasa di beberapa negara seperti Portugal, UK dan Netherlands juga telah memulakan siasatan terhadap Isabel dan membekukan asetnya bernilai berbilion-bilion dolar.

Namun, selama manakah kes Isabel ini akan selesai? Proses pengadilan mahkamah biasanya berlarutan bertahun-tahun lamanya. Pemulihan aset negara juga akan memakan jangka masa yang panjang. Negara dan rakyat terpaksa menanggung bebannya.

Menurut laporan Program Pemulihan Aset Dicuri oleh Bank Dunia berjudul "Few and Far", terdapat jurang yang besar antara aset yang dicuri dan dipulihkan.

Antara tahun 2010 hingga 2012, dianggarkan hanya sekitar RM 600 juta sahaja aset dipulihkan berbanding RM 84 bilion hingga RM 166 bilion yang dicuri dari negara membangun setiap tahun.

Sejak Angola mula menjatuhkan tuduhan terhadap Isabel pada awal 2020, beberapa laporan mengatakan bahawa negara itu akan mengeluarkan waran tangkap antarabangsa terhadapnya. Setakat ini, ia tidak berlaku dan Isabel masih bebas bergerak antara Dubai dan UK.